text:
“Everybody loves you, when you’re bi”, sungu Living Colour í 1993. Well ikki Miðflokkurin, Nú vilja tey fanime arbeiða fyri, at ein bók ikki verður brúkt á stovnum, tí hon umrøður, at tað finnast familjur, ið ikki eru maður og kona.
Í sambandi við at LGBT Føroyar hevur givið løgtingslimum bókina “Hin stóra bókin um familjur”, úttalaði talsmaðurin hjá Miðflokkinum í málum um snævurskygni Bill Justinussen, at hann vildi virka fyri, at bókin ikki skuldi blíva brúkt á stovnum í Føroyum.
Sambært Kringvarpinum hevur hetta íblást Ung fyri snævurskyngi, ið er ungdómsfelagskapurin hjá Miðflokkinum til at senda út áheitan til stovnar og skúlar, um ikki at brúka bókina, tí hon millum sigur, at tað eru børn, sum hava tvær mammur ella tveir pápar.
Hetta skal Miðflokkurin sjálvandi hava loyvi at ynskja, og hesi neyðars forkvaklaðu ungu í “Ung fyri snævurskygni” vita jú ikki betur, tey eru so illa uppald ella heilavaskaði av øðrum illa upaldum.
Men eingin alment settur stovns- ella skúlaleiðari eigur at sleppa at fylgja hesari áheitan. Tí tílík eiga ikki at lata seg stýra av andaliga forkvaklaðum snævurskygni.
Vónandi er hetta ikki eitt sjónarmið, ið restin av samgonguni hjá Kaj Leo fer at ganga við til. Eg vóni eisini, at Mentamálaráðið kemur við einari útmelding um, at hetta ikki er ein áheitan, ið stovnsleiðarar sleppa at taka til sín.
Hugsi tykkum møguligu avleiðingarnar, um Miðflokkurin fekk sín vilja: eitt nýtt ættarlið kundi voksið upp til at blivið líka snævurskygd sum hesi Miðflokkafólkini.
Vónandi fær hetta tey fáu skilagóðu, ið velja hendan flokk til at vakna og leggja sína atkvøðu eitt annað stað.
Bókin er nú vorðin eitt must, og kann keypast her.
Í dag kunngjørdi ákæruvaldið sambært útvarpinum, at tey ikki fara at ákæra Sjúrð Højgaard fyri hóttanina ímóti Fuglafjarðaprestinum Anne Mette Clementsen.
Grundgevingin sambært útvarpinum var, at man ikki kundi ákæra hann, tí hann siteraði úr Bíbliuni.
Hetta sjálvt um Sjúrður blandar sitatið við gerandistalu og spesifikt nevnir navnið Anne Mette mitt inni í harðendasta partinum av sitatinum.
Eg vildi hildið, at ákæruvaldið við at staðfesta, at tað er í lagi at hótta, so leingið, sum tú siterar úr Bíbliuni, skapar eitt púra ørt precedens.
Serliga havandi í huga, at tú enntá kanst tillaga sitatini, og seta fólkanøvn inn, har sum onkur bíbilskur er nevndur, soleiðis sum Sjúrður ger.
Tekur tú t.d. Hoseas 14.1, “Samaria skal bøta fyri at hava sett seg upp móti Guði sínum, fyri svøri skulu tey falla, smábørn teirra skulu vera sora sundur, og kvinnurnar, ið eru við barn skulu vera kruvdar.” Her kann man nú broyta Samaria til onkran ávísan bólk, politiskan, átrúnarligan ella geografiskan, og sostatt fáa ein heilt ókeypis hóttan móti onkrum, ið man ikki dámar, uttan at ræðast avleiðingarnar.
1000 takk fyri ákæruvaldið, sum hetta landið bleiv nógv stuttligari at liva í, nú einhvør idiotur hevur fingið fríkort at hótta hampafólk.
Vit liva í einum samfelag, har lógin skal virka almenn preventiv, vit revsa sostatt ikki fyri at hevna okkum inn á ein illgerarmann ella illgerarkvinnu, men fyri at senda eitt signal til restina av okkum, um at tílíkt ikki verður góðtikið og er revsivert, fyri á tann hátt at tryggja okkum, at eingin annar ger hetta.
Tá ákæruvaldið so velur, at siga, at man ikki kann ákæra nakran fyri hóttanir, tá tær verða blandaðar inn í Bíbliuvers, so er signalið, til restina av okkum, at hetta slagið av lógarbrotum eru heilt í lagi, ja, hetta er almenn eggjan til Bíbliuhóttanir.
Dagsins jólagáva verður ein av teimum tyngru, tað tykist sum okkara samfeløg í vesturheiminum hava tapt stríðið móti yvirgongsmonnum, nettupp tí, at eftir 11. september fóru vit á kompromis við tey grundvirði, ið vit byggja okkara samfelag á. Eitt nú er píning vorðin ein alment góðkendur avhoyringarteknikkur aftur. Hetta fóru vit í okkara parti av heiminum annars frá, samstundis, sum vit gjørdust meira siviliseraði.
Eg fari at viðmæla eina bók at lesa, viðmæli fer sjálvandi fyrst og fremst út til okkara politikarar, ið gera okkara lógir, men bókin er bæði áhugaverd og lættlisin, so øll áttu at lisið hana. Tað er bólkin hjá italska filosoffinum Cesare Beccaria “Um lógarbrot og revsing”, bókin er ikki tøk á føroyskum, men er t.d. at fáa í einari fínari danskari umseting.
Cesare Beccaria, ið var ein av undangongumonnunum, til okkara rættarsamfelag lýsti trupulleikan við píning soleiðis: Ein persónur, ið einki hevur at goyma, verður trýstur til at finna uppá okkurt fyri at steðga her-og-nú pínuni. Píningin er so ógvislig, og einasti vegur úr henni er at viðganga okkurt, satt ella falskt gerst líkamikið. Meðan ein, ið er sekur, kann verða meira herdur, og tí ikki viðgongur og um viðkomandi úttalar seg, er tað ikki neyðturviliga sannleikan, ið hann fortelur. Sostatt eru upplýsingar, ið koma fram í einari tílíkari støðu púra óbrúkiligir og mangla trúvirði.
Beccaria vísti harumframt á, at píning var við til at herða samfelagið og elva til meira harðskap.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 17 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist eini góð jól.
Hetta er ein frálíkur dagur, ein tann ótespiligasti politikarin í Norðurlondum, hevur boðað frá, at hon tekur seg aftur sum forkvinna í Dansk Folkeparti.
Pia Kærsgaard fer nú frá, sum forkvinna í flokkinum, ið hon sjálv skapti, tá hon og onnur rýmdu úr Fremskridtspartiet. Hesin flokkur í framum aðrar hevur staðið fyri høgrasnæringini, ið hevur broytt Danmark frá einum vinarligum landi, til eitt har munur verður gjørdur á fólki, og har hatur og ræðsla eru vorðin vanlig stýrisamboð.
Eg havi ikki orð fyri alt tað ónda, ið Pia hevur avrikað í sínum politiska lívi. Hon hevur við hjálp frá eitt nú veikum og vingluttum Social Demokratum, gjørt tað legitimt, at tíni rættindi sum borgari verða stigbend eftir tínari etnisku støðu.
Hetta hevur verið ræðandi at sæð, og stóri stuðulin, ið hon hevur skaffa til sína óndu sak, hevur gjørt Danmark til eitt rættiliga ótespiligt land, satt frá einum mannarættindasjónarmiði.
Eg fegnist tí í dag, hetta er ein gleðisdagur, men samstundis mugu vit ongantíð gloyma henni, hennara óndu gerðir.
Nú vóni eg, at krúnprinsurin Kristian Thulesen Dahl ikki megnar at lyfta ónda arvin, og at menniskjaligheit og kærleiki aftur skulu sigra í einum Danmark, ið sleppur undan ótespiliga Dansk Folkeparti.
Eg hoyrdi í tíðindunum á nátturða í kvøld, at Framsókn setur fram uppskot um dagføring av hjúnarbandslógini í næstum. Í hesum sambandi bleiv sagt, at í øllum flokkum uttan Framsókn og Miðflokkinum, stendur tað hvørjum tinglimi frítt at atkvøða eftir egnari sannføring.
Eg fari í hesum sambandi at minna mín flokk, tað er Tjóðveldi, har eg havi verið limur í nógv ár, og uppstillaður fyri fleiri ferðir, um tað yvirlýsing, ið flokkurin sendi út eftir seinasta Floksting. Hon kann lesast í fullum líki her:
Men tann í hesum høpi mest aktuelli parturin er tann, ið snýr seg um hjúnarbandslógina. Hetta var eitt uppskot frá eldsálunum í Unga Tjóðveldi, ið flokstingið samtykti. Hetta er orðað soleiðis í yvirlýsingini:
“Øllum føroyingum skulu verða tryggjað somu rættindi uttan mun til átrúnað, húðarlit, politiska áskoðan og kynsliga orientering. Tá ið stevnumið floksins skulu endurskoðast, skal greið støða takast til spurningin um dagføring av hjúnabandslógini.”
Eg veit ikki, hvussu langt flokkurin er komin við at endurskoða stevnumiðini, men eg vildi mett, at ein niðurstøða um henda spurning byrjar at vera átroðkandi. Vit nógvu í flokkinum, ið hava mannarættindi sum hjartamál, mugu hava avkláring, og kunnu neyvan liva við, at tinglimir hjá okkara flokki eru við til at fella eitt so prinsipielt mál.
Tíðarandin er til at gera broytingar, ta søgdu 5.000 í ein munn fríggjadagin. Fellur uppskotið nú, so er spurningurin, um nær tað aftur kemur fyri, og hvørjar møguleikar tað tá hevur fyri at verða viðtikið.
Eg fegnist um at 5.000 fólk luttóku á Faroe Pride, nú má signalið til okkara politikarar vera nóg greitt. Men samstundis fær tað meg at hugsa, tí hetta er júst sama tal, ið metta talið av samkyndum í Føroyum er. Hví tramin hava okkara politikarar ikki langt síðan givið teimum somu rættindi, sum hinkynd hava.
Tað hevði regnað rættiliga illa fríggjamorgunin, eg hevði verið til ljóðroynd til ólavasøkukonsertina, og mátti viðganga at tað var ikki frítt, at eg stúrdi fyri, hvussu veðrið fóra at ávirka Pridegonguna og tiltakið í Tórsgøtu.
Eg hevði sjálvur ætla at gingið við í gonguni, men ymiskt praktiskt í sambandi við konsertina forðaði mær í hesum. So eg stóð í alsamt batnandi veðrinum og hugdi at gonguni, ið vendi um hornið á Tórsgøtu/Steinatúni.
Tað kendist søguligt og stórt, tá eg varnaðist, at her var talan um sera nógv fólk. Eg skilti skjótt, at her vóru fleiri enn túsund, men tey blivu bara við at koma um hornið, Tórsgøta fyltist og alsamt fleiri komu um hornið.
Løgregla og fyriskiparar mettu, at talan var um eini 5.000 fólk, eitt tal, ið ivaleyst er væl á leið. Eg stóð har saman við samsintum, og vit fegnaðust, tí nú fór Føroyar ongantíð at blíva tað sama.
Eg eri nevniliga sannførdur um, at teir flestu at okkara politikarum ikki eru so skítbíttir, sum teirra støða í málinum um at dagføra hjúnarbandslógina fær teir at tykjast. Eg gangi út frá, at talan heldur er um, at teir royna at halda fast í sínum veljaraskarða, og eitt signal frá 5.000 fólkum eigur at fáa teir at tora betur at gera tað, ið rætt er.
Men tá fyrsta gleðin um stóra stuðulin til fjølbroytni hevði lagt seg, fór eg at seta tingini í perspektiv. Vanliga metir man, at útivið 10% av fólki eru samkynd. Í Føroyum er hetta tal sostatt umleið á støði við talið av luttakarum á Faroe Pride 2012. So hví skulu vit undrast yvir at 5.000 møta upp?
Jú gamaní ein gonga, ið telur 10% av einari tjóð er ein mega success fyri einhvørja søk, men í hesum førinum eigur tað at vera so.
So tit politikarar, ið ivast um hvar tykkara atkvøða skal fara, tá tit í næstum skulu atkvøða um broyting í hjúnarbandslógini, havið í huga, at vit tosa um 5.000 samkynd, við familjum og vinum, her eru vit skjótt uppi á minst helvtini av føroyingum.
Tað sum eg fegnaðist serliga um, var at síggja fleiri í gonguni, ið eg veit, eru samkynd, ið enn ikki hava sprett. Men liva í hinkyndum forholdum ímóti sínari náttúru. Eg vóni, at fyri hesi var hetta eitt stig á vegnum móti at spretta, og liva eitt erligt lív.
Eitt deiligt tiltak, ið varð vælsignað við herligum veðri. Til lukku Føroyar her hendur okkurt.
Jesus prædikaði kærleika. Hetta er týdningarmesti parturin í Bíbliuni, tí kærleikin er størstur. Tá fólk brúka Bíbliuna til at halda minnilutar, sum tey samkyndu niðrið, so eru tey ikki bara ring menniskju, men eisini ring kristin. Tey loypa um garðin, har hann er lægstur, og spæla hellig uttan persónligan kostna, tví, tví, tví!
Bíblian er full av ymiskum livireglum, tú mást ikki røra blóð, kvinnur skulu út um bøgarðarnar, tá tær hava mánasjúku, hevur tú ein vátan dreym, skalt tú brenna tína legu, tú skalt ikki savna tær jarðligt ríkidømi, tú mást ikki girnast konuna hjá næstanum, tú skalt æra tíni foreldur. Har er stutt sagt skít fult av livireglum. Teir flestu av hesum livireglum krevja ein innsats frá tí kristna, tí velja vit ikki at taka teir fyri fult. Sum so er hetta ikki nakað at siga til, tí Bíblian eigur ikki at verða tikin 100% fyri fult, tað ber simpulten ikki til.
Bíblian er skrivað av fólki! Av fólki við egnum vilja. Fólki, sum í stóran mun hava arbeitt fyri makthavarar ella sjálvi hava verið makthavarar. Tí er hon í stóran mun ein máti at halda fjøldini ikki bara í skakk, men eisini sunna og vælfungerandi. Tjóðin skal vera produktiv, og klár at verja landamørkini.
Her eru kostráð, her eru mátar at tryggja, at fólk halda á at formera seg, og her eru ráð, ið skulu tryggja, at vit ikki rúsa okkum. Hetta er deiligt og praktiskt, og í stóran mun ein gomul útgáva av Pál Weihe. Men sum sagt, krevur hetta ein innsats ella eitt offur, og tí velja vit ikki at liva eftir nógvum av tí, akkurát sum vit halda á at eta grind, roykja og drekka, hóast Pál sigur nei.
Bíblian er eisini savnað og redigerað av fólki, øðrum fólki, ið eisini hava egnan vilja. Hon átti faktiskt at havt áskriftina, tak meg ikki for bókstaviliga. Ikki tí nakar tekur hana bókstaviliga, men tí nøkur fólk velja at brúka smá brot úr Bíbliuni heilt bókstaviliga, til at buka onnur við. Seinastu dagarnar hava summi ring kristin verið frammi við tílíkum atburði. Hetta eftir gleðiligu løtuna, tá Guð blandaði seg í kjakið um samkynd, og vælsignaði Pride’ina við bakandi sól, og vit 5000 fólk saman fagnaðust um fjølbroytni til tónarnar av guddommiligum tónleiki.
Hesi ringu kristnu hava ongan trupulleika við at tulka Bíbliuna til sín egna fyrimun, í øllum teimum førum, ið høvdu kravt stórvegis innsats av teimum persónliga. Men tey velja at markera seg, tá tað snýr seg um samkynd, tí hetta er bílígt og ómaksleyst.
Well hetta er ófantaligt! At leggja aðrar standardir á onnur fólk enn teg sjálvan, at brúka pettir av Bíbliuni til kúga minnilutar. Hetta er ikki í trá við kærleiksboðskapin, hetta er stutt sagt ringur kristin atburður.
Nei, lat okkum heldur arbeiða fyri einum samfelag, har eingin verður kúgaður og mannarættindini verða vird. Tað er tað samfelagið, ið eg ynski mær, tað er tað vinarliga føroyska samfelagið í blóma!
Røðan hildin til Vendetta endabrestin í Sjónleikarhúsinum 16. juni 2012:
Seinastu mánaðirnar hevur Føroya Vanstýri gjørt so nógvan akuttan skaða á okkara elskaða land, at tað kann vera trupult at hugsa í stórum linjum: So sum, hvat er tað fyri eitt land, sum vit vilja liva í?
Oftast fer politiska illsinnið til at sløkkja BADH eldarnar, ið loga hóttandi kring okkum.
Men skulu vit taka nakað positivt burturúr politisku støðuni í dag, so er tað, at ungmannafeløgini veruliga hava funnið flogið aftur. Í nógv ár undir ABC líkasæluni, ruraðust bæði vit og okkara ungdómur í ein líkasælan svøvn.
Men seinastu mánaðirnar hava Sosialistisk Ung og Unga Tjóðveldi víst vegin og stríðst saman við fakfelagsrørsluni. Tey hava víst, at tey ikki finna seg í, at Føroya Vanstýri hevur tikið okkum til gíslar. At Annika og slipsadreingirnir spakuliga eru farin undir skipaðu niðurlagingina av vælferðarsamfelagnum.
Okkara ungu hava stillað seg upp, og sagt FUCK NEI!
Tey hava stríðst! Og meðan líkasælan og máttloysið enn merkja tey eldru ættarliðini, so hava tey ungu kempað, og kvøldið í kvøld er enn eitt dømi um hetta stríð.
Eg má rósa Unga Tjóðveldinum! Ikki síðan Annlis’sa tíð hevur ungdómsrørslan verið so sterk í Tjóðveldinum. Tað gevur mær vón fyri framtíðina, og tað er framtíðina eg ætli mær at røða um.
Sum tjóðveldisfólk fái eg ofta skotið í skógvarnar, at loysingin er málið hjá mær, men hvat so aftan á loysingina?
Eg skal siga beinanvegin, at fyri meg er loysingin ikki málið. Hon er eitt amboð, til at skapa eitt samfelag við vøkstri. Eitt samfelag sum er í tráð við føroysku fólkasálina. Eitt vinarligt samfelag, tí vit eru í botn og grund vinarlig fólk. Tað liggur ikki í okkum, at traðka á tey veikastu fyri løtuvinning, soleiðis sum BADH fær okkum at gera.
Fyri at røkka málinum um eitt vinarligt føroyskt samfelag í vøkstri, eru tó nakrir snávingarsteinar, ið mugu beinast av vegnum:
Eg fari í hesum sambandi at heita á Kaj Leo Holm Johannesen, um at loysa síni landsstýrisfólk úr starvi, og síðan leggja frá sær. Eg fari samstundis at heita á tey 26, ið mynda okkara syndarliga stýri, um ikki at stilla uppaftur!
– tit hava gjørt nóg stóran skaða!
Hatta var fyrsta stigið, og skuldi verið skjótt avgreitt.
Hitt málið, sum vit mugu avgreiða, er lempiliga fatanin av mannarættindum, ið summir føroyingar hava. Eisini her hevur Unga Tjóðveldi víst vegin.
Á seinasta flokstingi løgdu umboð fyri Unga Tjóðveldi fram uppskot um, at flokkurin skal taka støðu í málinum um at dagføra hjúnarbandslógina. Eitt uppskot, sum var viðtikið av flokstinginum.
Hetta er einki minni enn fantastiskt! Eg vóni inniliga, at flokkurin skjótt kemur við einari greiðari útmelding, og við einum lógaruppskoti um dagføring av hjúnarbandslógini.
Tí føroyska kjakið um rættindi hjá samkyndum eru burturvið. Á einari síðu hava vit tey, sum vilja hava, at tey samkyndu skulu hava somu rættindi sum øll onnur.
Á hinari síðuni hava vit tey, sum siga: “Hví skulu tey hava hesi rættindi, og hvat verður tað næsta tey vilja hava?”
Vit liva nú einaferð í einum demokratiskum samfelag. Vit liva í einum samfelag har mannarættindini eiga at verða vird. Tí kann man ikki spyrja, hví vit skulu hava líkarætt millum manna. Tað hevur man jú í útgangsstøðinum, tað er ikki nakar spurningur.
Sum einstaklingur hevur tú grundleggjandi rættindi. Samfelagið má ongantíð virka ímóti hesum rættindum, uttan so at tú roynir at skerja rættindini hjá øðrum, tá má man traðka inn, men tað er so tað.
Tá vit tosa um rættindi hjá samkyndum, so skerjir hetta ikki rættindini hjá øðrum. Hetta er ikki til ampa fyri nakran, og eg havi enn ikki hoyrt eina einastu grundgeving ímóti eitt nú skrásettum parlagi.
Jú, gamaní onkur rópar upp um Mósebøkurnar. Men har er so forbannað nógv í Mósebókunum, sum vit velja ikki at liva eftir. T.d. tað, at vit ikki skulu røra blóð ella eta svín, at vit ikki skulu síggja hvønn annan naknan, at kvinnur skulu út um býgarðarnar tá mánasjúkan herjar, ja, har er alt møguligt.
So lat okkum leggja Bíbliuna á hyllina. Tað nyttar ikki at tosa um persónligt frælsi út frá Bíbliuni ella Koranini. Vit hava trúarfrælsi í Føroyum.
Vit mugu gera okkum greitt, at talan í hesum føri ikki er um, at vit skulu rættvísgera hví samkynd skulu sleppa at ganga saman í skrásett parlag. Hetta eru eini grundleggjandi rættindi, sum eru skerd, hóast samfelagið hevur ikki rætt at skerja hesið rættindi.
Um vit ikki dagføra lógina um hjúnarband, hava vit valt mannarættindini frá og Móseslóg verður viðtikin.
Eg spyrji, hvat verður tá tað næsta sum fundamentalistarnir fara at krevja?
Hetta er ein glíðibreyt!
Verður tað, at svínakjøt skal forbjóðast? (eingin fani skal taka mítt bacon)
Ella tað, at kvinnurnar skulu út um býgarðarnar, tá tær hava mánasjúku?
Ella tað at vit ikki mugu fara í brúsu saman í svimjihøllini?
Nei, lat okkum heldur arbeiða fyri einum samfelag, har eingin verður kúgaður og mannarættindini verða vird. Tað er tað samfelagið, ið eg ynski mær, tað er tað vinarliga føroyska samfelagið í blóma!
Samfelagið, har eg kann elska tann eg vil, óansæð kyn, og har eg kann eta bacon við góðari matarlyst.
Í einari roynd at føra síni høgraradikalu kristinfundamentalistisku sjónarmið fram, hevur nevndin í Heim og Skúli í dag, sent eitt skriv út, ið vísir, at talan er um ein felagsskap, ið prædikar manglandi tolsemi, tað sum á útlendskum eitur Hatespeech. Hetta skriv hevur fingið meg, at melda meg úr Facebook bólkinum hjá hesum ónda felagsskapi.
Skriv teirrra er soljóðandi:
Sosialurin skrivar at LGBT ynskir at koma út á skúlarnar – og barnagarðarnar – at tosa um kynsliga orientering.
Vit vilja sum foreldrafelag gera vart við, at tað hevði verið at gjørt seg inn á børnini, um vit loyvdu felagsskapum ella fyritøkum við egnum seráhugamálum, sum til dømis LGBT inn í skúlan við sínum boðskapi.
Tað kann samanberast við at Eik Banki kemur og sigur, at peningur er ein tíðandi partur av lívinum, og at Eik Bandi tí nú skuldi inn á skúlarnar, at undirvísa børnunum um peningaviðurskifti.
Vit vænta av almennu skúlunum at teir tryggja, at skúlagongdin hjá børnunum er í tráð við fólkaskúlalógina, og at teir ikki loyva bólkum við egnum seráhugamálum inn at undirvísa okkara børnum.
Foreldrafelagið
Heim og Skúli
At samanbera ein felagsskap sum berjist fyri mannarættindum við ein banka, er beinleiðis ófantaligt. Felagskapurin heldur vónandi uppat við at goyma seg handan misvísandi nøvn sum Heim og Skúli. Eitt meira hóskandi navn, ið betur lýsir virksemið, kundi verið: Høgraradikal Kristin Skúlareinsan, ella kanska Hatespeech, her er tó longu eitt orkestur, sum brúkar tað navnið.
Á heimasíðuni Heimogskuli.fo lýsir felagið sítt virksemi soleiðis:
Landsfelag fyri foreldur
Foreldrafelagið Heim og Skúli varar av áhugamálum hjá foreldrum og verjum í føroyska fólkaskúlanum.
Heim og Skúli arbeiðir fyri einum føroyskum fólkaskúla, sum setur dygdarundirvísing í hásæti: skúlanæmingarnir skulu styrkja sínar fakligu førleikar og læra at nýta sína vitan í breiðum høpi. Eitt gott læringsumhvørvi er eitt stað har børnini trívast, og tí skal trivnaðurin varðveitast. Hvussu kunnu vit foreldur stuðla uppundir hetta?
Limir í landsfelagnum eru fólkavaldu foreldraumboðini í skúlastýrunum á teimum 60 fólkaskúlunum kring alt landið. Øll foreldur við skúlabørnum kunnu tekna limaskap.
Altso ikki eitt orð um at felagið er radikalt kristið, og opinbart er tað so fordømt, at fólkavaldu umboðini í skúlastýrum kring landið eru kroyst uppí felagsskapin.
Hetta er forkastiligt. Vónandi fara ongir almennir pengar til hetta virksemið
Hetta kjakið um skrásett parlag er løgið. Á einari síðu hava vit ,tey sum vilja hava, at tey samkyndu skulu hava somu rættindi, sum øll onnur. Á hinari síðuni hava vit tey sum siga: “Hví skulu tey hava hesi rættindi og hvat verður tað næsta tey vilja hava?”.
Vit liva nú einaferð í einum demokratiskum samfelag. Vit liva í einum samfelag har mannarættindini verða vird. Hendan virðing fyri mannarættindum merkir: at um vit síggja lógir ella onnur samfelagslig viðurskifti, sum skerja tey grundleggjandi mannarættindini, so eiga vit at broyta hesi viðurskifti.
Sum einstaklingur hevur tú grunnleggjandi rættindi. Samfelagið má ongantíð virka ímóti hesum rættindum, ikki uttan so at tínar gerðir skerja rættindini hjá øðrum.
Tá vit tosa um skrásett parlag, so skerjir hetta ikki rættindini hjá øðrum. Hetta er ikki til ampa fyri nakran, og eg havi enn ikki hoyrt eina einastu grundgeving ímóti skrásettum parlagi.
Jú, gamaní onkur rópar upp um Mósebøkurnar. Men har er so nógv í Mósebókunum, sum vit velja ikki at liva eftir. T.d. tað, at vit ikki skulu røra blóð ella eta svín, at vit ikki skulu síggja hvør annan naknan, at kvinnur skulu út um býgarðarnar tá mánasjúkan herjar, og mangt slíkt.
So lat okkum leggja bíbliuna á hyllina. Tað nyttar ikki at tosa um persónligt frælsi, út frá bíbliuni, vit hava trúðarfrælsi í Føroyum.
Vit mugu gera okkum greitt, at talan er í hesum førum ikki um, at vit skulu rættvísgera hví samkynd skulu sleppa at ganga saman í skrásett parlag. Hetta eru eini grunnleggjandi rættindi, sum eru skerd, samfelagið hevur ikki rætt at skerja hesið rættindi.
“Hví skulu fólk sleppa at ganga saman í skrásett parlag ?” hesin spurningur er at venda øllum á høvdinum, so leingi, at hetta ikki skerjir rættindini hjá øðrum í samfelagnum, so skulu øll hava somu rættindi sum onnur. Spurningurin er heldur: Hví skulu fólk ikki sleppa at ganga saman í skrásett parlag ? Higartil hevur eingin klára at svara hesum spurningi. Minst til vit hava trúðarfrælsi, so at bíblian sigur okkurt er ikki ein haldgóð orsøk.
Um lógin um skrásett parlag ikki verður viðtikin, hava vit valt mannarættindini frá og móseslóg verður viðtikin. Eg spyrji: hvat verður tað næsta sum fundamentalistarnir fara at krevja, verður tað at svínakjøt skal forbjóðast, ella tað at kvinnurnar skulu út um býgarðarnar tá tær hava mánasjúku, ella tað at vit ikki mugu fara í brúsu saman í Svimjihøllini.
Nei lat okkum heldur arbeiða fyri einum samfelag har eingin verður kúgaður og mannarættindini verða vird.


c: text/html

text:
Kinversk tekn
Kinversk skrifttekn (kinesisk) ella Hanzi (kinverskt mál: 漢字 einkult kinverskt: 汉字, pinyin: Hànzì; Hàn-folksins skrifttekn, eisini rópt sinogramm) er eitt sett á fleiri túsund fonetiskt-piktografiskum teknum, sum verða brúkt fyri at skriva á kinverskum, japonskum og koreanskum, og harumframt eldri sløg av vjetnamesiskum.
Teknsettið er í Teivan, Suðurkorea, Norðurkorea og Japan kent sum ávikavist hancha, hanja, hangul og kanji. Hvørt tekn sær stendur fyri eitt stavilsi. 30% av teknunum sum verða nýtt dagliga eru einstavilsisorð. Restin er fleirstaviliesorð har týdningurin av teknunum avhongur av, hvørjum tekni/teknum tað stendur saman við. Tey flestu orðini krevja tvey tekn fyri at kunna verða søgd.[1]
Umframt teir regionalu variantarnir, verður tað eisini skilt millum tvey sett av teknum, eitt siðbundi og eitt einkult sett, sum ofta hevur færri pennastrok pr. tekn. Tað siðbundnað settið verður í dag brúkt í Teivan og eisini í størri mun í Hongkong, meðan tað einkla settið av teknum alment er standard í meginlands-Kina, og hjá kinverjum, sum búgva í Singapor og Maleisia.
Søgulig menning[rætta | rætta wikitekst]
Keldur[rætta | rætta wikitekst]
- ↑ DeFrancis: The Chinese Language fact and fantasy. "The Monosyllabic Myth"

robotstxt: allowed

filter: keep


text:
Nordiske kvinder mod vold 2005
Ráðstevnan Nordiske kvinder mod Vold 2005 varð hildin í Reykjavík í Íslandi 2. til 4. septembur.
Heitið á Ráðstevnuni var: Norden – Amnesti for Voldsmænd?
180 luttakarir vóru á ráðstevnuni.
Í ár varð varpað ljós á hvussu londini lýsa harðligar menn, og hvat samfelagið hevur at bjóða.
Ráðstevnan varð sett av Bjørn Bjarnason, løgmálaráðharra.
Maria Eriksson, PhD granskari á Gøteborg Universitet, hevði framløgu um harðliga mannin.
Sjak R. Haaheim, løgfrøðingur og ákæri, tosaði í síni framløgu um revsimál.
Pallborðsorðaskifti var millum granskarar, embætisfólk, politikarir og aktivistar. Evnið var: Eru norðanlondini eitt amnesty hjá harðligum monnum?
Ymisk evni vórðu viðgjørd í smærri bólkum. Evnini vóru keyp og søla av kvinnum, prostitutión, neyðtøka, arbeiði á kreppumiðstøðum, børn á kreppumiðstøðum, kvinnur ið búgva á dulgdum bústaði, og um hvønn leiklut og hvørja ábyrgd menn hava í stríðnum ímóti kynsligum harðskapi.
Ráðstevnan endaði sunnukvøldið við eini vitjan á Bessastøðum, har luttakarnir vóru til móttøku hjá forsetanum Ragnar Grímsson.


text:
16. november 2017Nr. 147
Kunngerð um fyribyrging og týning av rottu
Við heimild í § 5, stk. 3, § 7, nr. 5 og § 72, stk. 3 í løgtingslóg nr. 134 frá 29. oktober 1988 um umhvørvisvernd, sum broytt við løgtingslóg nr. 25 frá 14. mai 2008, verður ásett:
Myndugleikar
§ 1. Kommunur hava ábyrgd av fyribyrging og týning av rottu bæði í bygdum sum óbygdum økjum í kommununi, umframt á útbúnaði á sjónum, so sum fóðurflakum o.tíl., og rinda útreiðslurnar til hetta.
Stk. 2. Kommunur skulu fyri hvønn bý og hvørja bygd hava skikkað aktingarfólk at taka sær av skyldum kommununnar sambært hesi kunngerð.
Stk. 3. Kommunur skulu gera árligar uppgerðir yvir framd átøk at fyribyrgja og týna rottu og lata Umhvørvisstovuni avrit av uppgerðini.
Stk. 4. Umhvørvisstovan ger á hvørjum ári, saman við kommununum, eina eftirmeting av tiltøkum til fyribyrging og týning av rottu.
§ 2. Umhvørvisstovan er heimilað at umsita, innflyta, goyma og útflýggja útgerð, eitur og annað tilfar til kommunurnar og aktingarfólk teirra at brúka í sambandi við at fyribyrgja og týna rottu.
Stk. 2. Umhvørvisstovan samskipar í samráð við kommunurnar fyribyrging og týning av rottu, og hevur heimild at áleggja kommunum at skipa rottutýningina eftir ávísum leisti t.d., nær á árinum átøk skulu gerast, samskipan millum kommunur o.a.
Stk. 3. Umhvørvisstovan savnar og ger árligar uppgerðir yvir framd átøk at fyribyrgja og týna rottu um alt landið.
Skilhald og fráboðan
§ 3. Allir eigarar og leigarar av fastogn í bygdum sum óbygdum øki, íroknað fastar og flótandi eindir á sjónum, so sum fóðurflakar o.tíl., skulu tryggja, at rotta hvørki sleppur inn ella støðast millum hús, við bygningar, úthús, fjós, brunnar, rør, fóðurflakar, før o.a., og at tilfar og leivdir, sum kunnu draga rottu at sær, verður beint burtur.
§ 4. Ein og hvør, ið varnast rottu, uttan mun til hvar, eigur beinanvegin at boða kommununi frá. Kommunur skulu upplýsa og almannakunngera á hvønn hátt, og hvagar fráboðanir um rottu skulu latast.
Stk. 2. Kommunan skal, í seinasta lagi 3 yrkadagar eftir eina fráboðan um rottu, fremja eftirlitsvitjan á staðnum og skal beinan vegin seta neyðug tiltøk í verk ella geva boð um, hvørji tiltøk skulu setast í verk.
Stk. 3. Eigari, leigari, festari og brúkari hevur skyldu til at lata kommununi ella umboðsfólki kommununnar og Umhvørvisstovuni allar viðkomandi upplýsingar.
Rottutýning
§ 5. Kommunan skal fyribyrgja, at rotta spjaðist ella støðast, og, har rotta er staðfest, regluliga týna rottu í bygdum sum óbygdum øki, íroknað á føstum og flótandi eindum á sjónum, so sum fóðurflakum o.tíl., sambært vegleiðing frá Umhvørvisstovuni um fyribyrging og týning av rottu.
Stk. 2. Í sambandi við fyribyrging og rottutýning hava kommunur, við samtykki frá eigara ella leigara ella við rættarúrskurði, atgongd at øllum privatum sum almennum ognum og lendi.
Stk. 3. Kommunur skulu kunna eigarar, leigarar, festarar o.o., tá rottueitur verður lagt út.
Rottufríar oyggjar
§ 6. Rottufríu oyggjarnar eru Fugloy, Svínoy, Kalsoy, Nólsoy, Hestur, Koltur, Sandoy, Mykines, Skúvoy, Stóra Dímun og Lítla Dímun og hólmarnir, Mykineshólmur, Trøllhøvdi, Tindhólmur og Gáshólmur.
Stk. 2. Kommunan skal seta upp skelti á fleiri tungumálum við kunning um rottu, um fráboðan og rottufyribyrgjandi tiltøk á farstøðum, bryggjum og tyrlupallum, haðani farið verður til rottufría oyggj.
Stk. 3. Eigarar ella leigarar av skipum og bátum, sum regluliga sigla til rottufría oyggj, skulu seta upp skelti umborð við kunning um rottu, um fráboðan og rottufyribyrgjandi tiltøk, sambært vegleiðingini frá Umhvørvisstovuni um fyribyrging og týning av rottu.
Stk. 4. Skip og bátar skulu ikki liggja fyri akker nærri enn 500 metrar úr landi á rottufríari oyggj.
§ 7. Øll, sum flyta fólk, fæ ella farm til rottufría oyggj, skulu tryggja, at rotta ikki verður flutt við teimum út á rottufría oyggj.
Stk. 2. Tann, sum rekur far, sum siglir ella flýgur til rottufría oyggj, skal hava regluligt eftirlit við, um rotta er umborð, og, har tað er gjørligt, skulu rottufellur og rottueitur altíð vera umborð.
Stk. 3. Tann, sum eigur ella rekur undirsjóvartunnil til rottufría oyggj, skal áhaldandi hava eftirlit við, um rotta er í tunlinum, og skulu rottufellur og rottueitur altíð vera í tunlinum.
Stk. 4. Virki, heilsølur, handlar o.o., ið senda vørur til rottufría oyggj, skulu tryggja sær, at vøran ikki er fongd við rottu, og at vøran er pakkað og goymd soleiðis, at rotta ikki kann sleppa framat.
§ 8. Kommunur, ið varða av rottufríum oyggjum, skulu regluliga skipa fyri yvirvøku av rottu í oynni. Yvirvøkan skal gerast sambært vegleiðing frá Umhvørvisstovuni um fyribyrging og týning av rottu, og úrslitini latast Umhvørvisstovuni.
Stk. 2. Kommunur, ið varða av rottufríum oyggjum, skulu hava eina tilbúgvingarætlan fyri at týna rottu. Ætlanin skal gerast sambært vegleiðing frá Umhvørvisstovuni um fyribyrging og týning av rottu.
§ 9. Fær kommunan fráboðan um rottu í rottufríari oyggj, skal kommunan beinan vegin seta neyðug tiltøk í verk fyri at bøta um skaðan umframt varskógva Umhvørvisstovuna.
Goymsla og handfaring av rottueitri
§ 10. Rottueitur skal altíð goymast innilæst, soleiðis, at óviðkomandi ikki sleppa framat tí.
Stk. 2. Tá rottueitur verður lagt út, skal ansast eftir, at óviðkomandi fólk, fæ, fuglur, húsdjór o.o. ikki sleppa at tí.
Stk. 3. Tá rottueitur verður útflýggjað til eitt nú aktingarfólk, hjálparfólk, røktingarfólk o.o., skal kunning og vegleiðing latast við um, hvussu eitrið skal handfarast, goymast og leggjast út, tað veri seg í óbygdum sum bygdum øki, í økjum, har fólk gongur ella heldur til, í bygningum og á økjum, har fólk býr, arbeiðir ella heldur til í styttri ella longri tíð o.s.fr.
Boð og eftirlit
§ 11. Kommunan kann áleggja øllum eigarum, leigarum og brúkarum av bygningum og økjum, herundir bústøðum, fjósum, vinnubygningum o.ø., at seta tiltøk í verk at fyribyrgja og týna rottu. Sama kann verða gjørt mótvegis teimum, ið hava skip, bátar, ruskvognar, lastbilar, húsvognar, fóðurflakar ella annað, sum kann bera rottu við sær.
Stk. 2. Um boð sambært stk. 1 ikki verða fylgd innan ásetta freist, kann kommunan fremja neyðugar atgerðir fyri rokning tess, ið ábyrgdina hevur.
§ 12. Umhvørvisstovan hevur eftirlit við, at reglurnar í hesi kunngerð verða hildnar.
Stk. 2. Kommunan hevur eftirlit við, at boð, sum kommunan hevur givið, verða lýdd.
Revsing og gildiskoma
§ 13. Við sekt verður revsaður tann, sum:
1) ikki hevur nøktandi skilhald sambært § 3,
2) ikki letur neyðugar upplýsingar sambært § 4, stk. 3,
3) ikki lýðir boð frá kommunu sambært § 4, stk. 2 og § 5, stk. 2,
4) ikki kunnar sambært § 5, stk. 5 og § 6, stk. 2 og 3,
5) ikki heldur verndartiltøk sambært § 7,
6) ikki setur yvirvøku av rottu í verk ella ikki ger tilbúgvingarætlan sambært § 8,
7) ikki setur týning av rottu í verk sambært § 9,
8) ikki goymir og handfer rottueitur forsvarliga sambært § 10, ella
9) ikki lýðir boð sambært § 11, stk. 1 ella 3.
Stk. 2. Feløg og aðrir løgfrøðiligir persónar verða revsaðir sambært reglunum í kapitli 5 í revsilógini.
§ 14. Henda kunngerð kemur í gildi 1. januar 2018. Samstundis fer úr gildi kunngerð nr. 20 frá 16. mai 1962 um oyðing av rottu.
Heilsu- og innlendismálaráðið, 16. november 2017
Sirið Stenberg (sign.)
landsstýrismaður
/ Turid Arge (sign.)


text:
Vælkomin til hesa nýggju føroysku heimasíðu um svimjing. Sum tað í løtuni stendur á forsíðuni, so er endamálið við heimasíðuni at gera tað lættari hjá føroyingum at frætta frá og samskifta um svimjing, í vón um at hetta kann styrkja um áhugan hjá fjølmiðlum og føroyingum sum heild fyri hesum frálíka ítrótti.
Harða kjarnan aftanfyri heimasíðuna eru Ottar í Hjøllum og Bartal Højgaard, umframt undirritaði Rókur í Jákupsstovu. Við mær sum ábygdara, við tað at eg eigi heimasíðunavnið svimjing.com, ambætaraplássið á Dreamhost, og flestu rættindi sum ‘admin’. Vit hava til nú staðið fyri heimasíðuna flot.info hjá Svimjifelagnum FLOT, men eru komnir eitt sindur í eina trongstøðu, við tað at vit har skriva skiftivís subjektivt fyri FLOT og meira objektivt fyri føroyska svimjing sum heild. Við tí úrsliti, at lesarar hava ilskast skiftivís um at vit vóru og ikki vóru lokalir. So nú hugsa vit at tað er betri at skifta millum tveir hestar, enn at royna at ríða á báðum í senn.
Hartil vóru aðrar orsøkir til at skifta, so sum at verandi heimasíðuskipan á flot.info hevur ávísar irriterandi avmarkingar, samstundis sum hendan virkar at vera ógvuliga góð, og vit hartil gjarna vilja koma eitt sindur úr skugganum av Svimjifelagnum FLOT. Alt heimasíðuarbeiði hjá okkum hevur til nú verið fullkomiliga frívilligt og ólønt, og verður tað mest sannlíkt eisini í framtíðina. Men tá ið man skrivar á eini heimasíðu sum eitt ítróttarfelag leggur navn til, so sigur tað seg sjálvt, at tað er neyðugt at leggja ávísar bindingar á seg, fyri ikki at ganga ímóti áhugamálunum hjá felagnum. So sum at skula skriva um FLOT-svimjarar, og ikki tala at viðurskiftum sum kann fáa FLOT og/ella FLOT-svimjarar í klemmu. Og lat tað verða sagt, at vit ongar ætlanir hava um at rýma frá heimasíðuni FLOT fyri tað… hon verður bara enn meira subjektiv 🙂
So sum man sigur: Her á svimjing.com avgera vit tríggir (og serliga eg) hvat sum er vert at skriva um, og hvat sum ikki má skrivast um. Ætlanin er ikki at hetta skal blíva tann rokmikla heimasíðan sum ‘niðurbrýtur føroyska svimjing’, sum onkur longu hevur sagt viðvíkjandi skrivingina á flot.info. Vit vilja absolutt helst hava eina sakliga og siðiliga síðu, og fara at sláa rímiliga hart niður á tey sum bara vilja spilla út. Men ætlanin er heldur ikki at kína øllum eftir hárunum, bara fyri at fáa frið. Líka mikið hvussu tað sær út, so royna øll at hjálpa, um tey yvirhøvur royna gera nakað;;og vit trúgva uppá at eisini kritikkur kann vera konstruktivur. Eisini kritikkur ímóti okkum.
Heimasíðan er ikki liðug enn, og tað verður hon nokk heldur ongantíð. Men kjarnufunkurnar eru klárar, og tað nýttar tí ikki at sita og bøla á henni longur. Her fara at vera almennar frásagnir, sum eru tíðindi og frágreiðingar føroyskari og altjóða svimjing. Bloggpostar, sum eru meira persónligar journalir frá okkum og vónandi øðrum eisini. Og vónandi eisini eitt sakligt og gevandi kjak í forum. Og nógv annað er í stoypiskeiðini, so sum myndasavn og teldupost-listar og annað gott. Allir skrásettir brúkarar kunnu gera øll sløg av tilfari, og eisini ikki-skrásett kunnu gera viðmerkingar. So bíða bara… um tit hjálpa til og uppføra tykkum væl, so kann hetta gerast ein heilt hampuliga góð síða!


text:
Agnar Frederiksen
16.05.2018 - 14:57
Ítróttur > Ítróttur > Fótbóltur
Nú er minni enn ein mánaði til heimsmeistaraheitið fer av bakkastokki í Russlandi. Í hesum døgum verða teir ymisku hóparnir kunngjørdir, og í dag hevur so ein av størstu fótbóltstjóðunum í heiminum kunngjørt sín hóp.
Talan er um Ongland, ið altíð er eitt áhugavert lið at fylgja. Landið við stoltu fótbóltstraditiónunum hevur bert vunnið HM eina ferð, og síðani 1966 hevur enska liðið ofta skuffað. Tættast uppá at endurtaka bragdið frá 1966 á heimavølli, kom Ongland í 1990, tá liðið tapti í brotssparkskapping í hálvfinaluni ímóti Týsklandi.
Tað hava verið nógvar gitingar um hvussu hópurin fer at síggja út. Í gjár varð greitt, at fyrrverandi fyrsta valið í málinum, Joe Hart, ikki fór at verða úttikin. Í dag er so allur hópurin avdúkaður:
Málverjar: Jack Butland (Stoke), Jordan Pickford (Everton), Nick Pope (Burnley).
Verjuleikarar: Trent Alexander-Arnold (Liverpool), Gary Cahill (Chelsea), Kyle Walker, John Stones (Manchester City), Harry Maguire (Leicester), Kieran Trippier, Danny Rose (Tottenham Hotspur), Phil Jones, Ashley Young (Manchester United).
Miðvallarar: Eric Dier, Dele Alli (Tottenham), Jesse Lingard (Manchester United), Jordan Henderson (Liverpool), Fabian Delph (Manchester City), Ruben Loftus-Cheek (Chelsea - leiðagur út til Crystal Palace farna kappingarár).
Áleyparar: Jamie Vardy (Leicester), Marcus Rashford (Manchester United), Raheem Sterling (Manchester City), Danny Welbeck (Arsenal), Harry Kane (Tottenham).
Fimm leikarar eru á sokallaðum "standby":
Tom Heaton, James Tarkowski (Burnley), Lewis Cook (Bournemouth), Jake Livermore (West Brom) og Adam Lallana (Liverpool).
Tað eru bert leikarar úr Premier League, ið skulu umboða Ongland í summar. Tottenham er best umboðaða liðið við fimm leikarum. Manchester-liðini hava fýra leikrar hvør.
Kanska tað mest yvirraskandi navnið á listanum er Ruben Loftus-Cheek, ið hevur spælt við Crystal Palace í ár. 22-ára gamli miðvallarin hevur bert leikt tveir A-landsdystir fyri Ongland. Trent Alexander-Arnold skal eisini til Russlands. Ungi høgri bakkurin hjá Liverpool er ikki skrásettur fyri nakran A-landsdyst enn, men tað varð væntað at hann helst fór at sleppa við. Danny Welbeck er eisini eitt lítið yvirraskilsi, og at James Tarkowski, ið hevur havt eitt frálíkt kappingarár í Burnley, er ímillum leikararnar á standby og ikki í sjálvum hópinum.
Eitt sum fellur í eyguni er, at hvørki Chris Smalling ella Jack Wilshire eru í hópinum, og ikki eingongd sum standby. Chris Smalling hevur verið regluliga partur av enska landsliðnum í longri tíð, og hevur spælt fast í miðverjuni hjá United seinastu mánaðinar. Jack Wilshire er helst mest gávaði sentrali enski miðvallarin, sum er tøkur í løtuni. Skaðar og annað hava lagt honum meinbogar, men hann hevur spælt á høgum støði stórar partar av árinum hjá Arsenal, har hann hevur veirð relativt skaðafríur.
Eisini er tað yvirraskandi, at vinstri bakkurin úr Southapton, Ryan Bertrand, ikki er ímillum tey 28 nøvnini, og so hava eisini fleiri og fleiri røddir verið frammi seianstu tíðina, sum hava sagt, at Newcastle-miðvallarin Jonjo Shelvey burdi verið umborð á flúgvaranum við kós ímóti Russlandi.
So er spurningurin, um Ongland megnar at koma langt hesuferð, ella um liðið, sum so ofta fyrr, skuffar.


text:
Føroyar 5.2. Hvussu ljóða Føroyar?
Á Vísindavøkuni verður høvi at uppliva eina framførslu, sum ikki hevur sæð sín líka í Føroyum. Framførslan kallast Føroya 5.2 - Hvussu ljóða Føroyar? Hon er eitt samanspæl millum jarðvísind, akkustik og kreativa tónlistina hjá bólkinum ORKA.
Jens L. Thomsen tónleikaframleiðari úr bólkinum ORKA og Uni Árting jarðfrøðingur hava saman við Una Petersen jarðalisfrøðingi, verið runt á 5 seismiskum mátistøðum í Føroyum og upptikið seismiskar ristingar í hellu, bergi og grótbrotum fyri at vita, hvussu undirgrundin ljóðar, og um ein kann spæla uppá hana. Hesar upptøkur eru síðani samansettar til tónleik. Framførslan er ein samanrenning av video, surround-ljóði og rúmi.
Tiltakið, sum er partur av skránni fyri Vísindavøkuna 2012, verður í Öström umleið kl. 21. fríggjakvøldið 28. september. Tað er alment og ókeypis.
Tað er pláss til 200 fólk í hølunum, har framførslan verður, so um fleiri fólk koma, enn tað kunnu vera í hølunum samstundis, verða vit noydd at avmarka atgongdina.
Meira verður at frætta um tiltakið í Vísindavøkublaðnum, sum verður borið í hvørt hús í næstum.


text:
Føroya Arbeiðsgevarafelag ynskir greiðari skipan fyri útflutningsframa í Føroyum.
Danska stjórnin metir, at enn størri dentur skal verða lagdur á teir nýggju vakstrarmarknaðirnar. Hon leggur upp til eina nýggja strategi til tess at økja um danska útflutning til ikki bara BRIK-londini (Brasilia, Russland, India, Kina), men eisini til nýggja hávakstrarmarknaðir sum Suðurkorea, Vietnam, Suðurafrika, Indonesia og Turkaland.
Tað er handils- og íløguráðharrin, Pia Olsen Dyhr, sum skal standa fyri at gera nýggju strategiina. Hon trýr uppá, at um størri orka verður nýtt á hesum øki, fer hetta at skaffa arbeiðspláss til Danmarkar.
Hjá DI er støðan hon, at tað er eitt gott hugskot at leggja størri dent á nýggju vakstrarmarknaðirnar, og at tað er nøkur rættuliga góð útlit í at styrkja útflutningin við hægri játtanum. Men sum altíð er tað eisini ein spurningur um, hvussu pengarnir verða brúktir, og hvussu ein nýggj strategi fer at síggja út.
Thomas Bustrup, stjóri, vildi helst, at ein stórur partur av pengunum fer til at styrkja skipanina við kollektivum útflutningsframa. Her lata bæði staturin og fyritøkurnar pengar, og tað góða við skipanini er, at vit vita, at hon virkar sera væl.
“Harafturat hava vit góðar royndir við, at pengarnir í skipanini arbeiða væl. Eftirmetingar av skipanini vísa, at hetta er ein stórur fyrimunur fyri bæði Danmark og donsku fyritøkurnar. So tað fæst veruliga value for money í skipanini fyri útflutningsframa”, sigur Thomas Bustrup.
Føroya Arbeiðsgevarafelag vísir í vinnusjónarmiðum á, at tað er neyðugt at vit røkja okkara áhugamál sum land. Eisini verður víst á, at vit í Føroyum ikki hugsa nóg strategisk í mun til umheimin.
Føroya Arbeiðsgevarafelag undrast á, at so lítil dentur verður lagdur á marknaðarføring av føroyskum útflutningi. Vælvirkandi útflutningsvinnur eru sera umráðandi fyri føroyska búskapin. Mælt verður til, at skipað verður eitt føroyskt útflutningsráð at røkja áhugamál hjá føroyskum útflutningsvinnum, og at hetta eigur at verða gjørt í tøttum samstarvið millum almennu fyrisitingina og vinnulívið.
Kelda: DI Business og Koyrið so á motorin


text:
INNANSETURS juli 2012
INNGANGUR
Tað sum tú nú sært á skíggjanum er fyrsta útgáva av einum kunningarskrivi kallað INNANSETURS – kunning til starvsfólk og studentar. Hetta er ein liður í menningini av betri samskifti og kunning á Setrinum. Ì fyrstu atløgu er gjørdur ein frymil, sum sær soleiðis út. (sí eisini leinki)
• INNGANGUR
• ÚTBÚGVING
• VEGLEIÐING
• PRÓVTØKUR
• FYRISITING
• STARVSFÓLKATÍÐINDI
• GRANSKING
• ÚTGÁVUR
• RÁÐSTEVNUR
• SKEIÐ
• TILTØK
Teigarnir um Útbúgving, Vegleiðing og Próvtøkur eru ætlaðir fyri bæði lesandi og starvsfólk á Setrinum. So fylgja teigarnir Fyrisiting, Starvsfólkatíðindi, sum eru serstakliga fyri starvsfólk á Setrinum. Aftan á hetta koma Gransking, Útgávur, Ráðstevnur, Skeið og Tiltøk, har bæði starvsfólk og lesandi fara at finna viðkomandi tilfar. Er einki tilfar til ein teig í einum tíðindaskrivi, so sæst hesin ikki.
Ætlandi kemur nýtt kunningarskriv 14. hvønn dag. Men av tí, at summarfrítíðin nú stendur fyri durðum, fer at verða ein støðgur frá hesum tíðindaskrivinum til mánaðarskiftið august/september. Tit verða kunnað nærri um hetta.
Vit fara at heita á tykkum um at senda okkum kunningartilfar, sum tit meta eigur at vera við í INNANSETURS. Hetta tilfar verður sent til annakm(at)setur.fo. Vit tilskila okkum rættin til at ritstjórna í tilfarinum. Tað er av týdningi, at INNANSETURS ikki inniheldur persónsviðkvæmt tilfar. Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
INNANSETURS verður í fyrstu syftu send øllum starvsfólki á Setrinum, men ætlanin er, at lesandi eisini skulu melda seg til sum haldarar av kunningarskrivinum.
Vit bíða nú spent eftir eini afturmelding av hesum nýggja átaki og allar viðmerkingar verða jaliga móttiknar.
ÚTBÚGVING
Í juni mánað vóru bæði bachelor og yrkisrættaðu próvtøkurnar á skránni á Læraraskúlanum. Umframt vanliga undirvísing, starvsvitjanir, fundarvirksemi o.a. ígjøgnum árið hevur starvsliðið á Læraraskúlanum vegleitt og próvdømt 74 B.Ed-lesandi (3.árs lesandi) og 61 Yrv-lesandi (4. árs lesandi) farna lestrarár. Aftrat hesum kemur so vegleiðing og próvdøming í sambandi við linjur og onnur skeið, so her er komið væl av skafti.
Ein av stóru avbjóðingunum farna lestrarár var at fáa fjórða árið og serliga yrkisrættaðu verkætlanina framda, hetta er ikki roynt áður. Verða afturmeldingarnar frá próvdómarunum havdar í huga, so kann sigast, at hetta hepnaðist bara væl. Úrslitini vóru sum heild góð, onkur framúr góð. Fyrireikingarnar til komandi lestarár á Læraraskúlanum eru komnar væl áleiðis.
Á Læraraskúlanum byrjar lestrarárið aftur mánadagin 20. august 2012
--------------------
Á Sjúkrarøktarfrøðiskúlanum eru allar próvtøkur, sum eru í várhálvuni, nú avgreiddar og lesandi eru farin í summarfrí. Ongin undirvísing er á SRFS frá viku 27 – 33.
Í viku 34 er skeið fyri nýggj lesandi í fyrstuhjálp 20. og 21. og forskeið í evnafrøði er 22. og 23.
Lestrarbyrjan á Sjúkrarøktarfrøðiskúlanum er vika 35 – mánadagin 27. august 2012.
--------------------
Á Føroyamálsdeildini byrjar lestrarárið aftur mánadagin 3. september 2012.
--------------------
Á Søgu og Samfelagsdeildini er lestrarárið 2011/12 liðugt og próvtøkurnar farnar aftur um bak.
Í farnu viku fingu tey 53, sum høvdu søkt um upptøku á útbúgvingunum, svar.
Innleiðsla fyri teimum 1. árslesandi verður í Jónas Broncks gøtu 25, 4. hædd, mánadagin 3. september kl. 10.00, har tey 2. árslesandi eisini verða við. 3. árslesandi møta týsdagin 4. september kl. 10.00.
Upplýsingar um útbúgvingar og skeið, umframt bókmentir, lesi- og tímatalvur eru annars at finna her.
--------------------
Á Náttúruvísindadeildini byrjar lestrarárið aftur mánadagin mánadagin 20. august 2012
PRÓVTØKUR
Á Læraraskúlanum hava tey fyrstu, sum eru útbúgvin eftir nýggju skipanini fyri lærara- og námsfrøðingaútbúgvingarnar á Setrinum, fingið prógv 15. juni, 30 lærarar og 29 námsfrøðingar.
----------------------
Á hinum deildunum hava endaligar próvtøkur ikki verið hildnar í summar.
FYRISITING
Avgreiðslurnar á deildunum eru afturlatnar soleiðis í summar:
- Sjúkrarøktarfrøðiskúlin frá 16.juli – 6. august 2012
- Føroyamálsdeildin frá 9. juli til 3. august 2012
- Søgu- og samfelagsdeildin frá 9. juli til 13. august 2012
- Náttúruvísindadeildin frá 4.juli – 6. august 2012
- Læraraskúlin letur ikki aftur
--------------------
Upptøkan 2012
Tá freistin at søkja inn til hægri lestur á Fróðskaparsetrinum var úti 2. juli 2012, vóru innkomnar tilsamans 350 umsóknir. Hetta er munandi fleiri enn í fjør, tá talið var 273.
Býtið millum útbúgvingarnar gjørdist soleiðis, tá tikið varð útgangsstøðið í 1. ráðfesting:
- 23 føroyskt BA
- 5 føroyskt hjánám
- 39 KT-verkfrøði
- 12 lívfrøði
- 87 lærara
- 58 námsfrøði
- 8 náttúruvísindi
- 31 samfelagsvísindi
- 64 sjúkrarøktarfrøði
- 23 søga
Eftir viðgerð av umsóknunum, varð hósdagin 12. juli boðað frá, at 213 vóru upptikin.
- 30 føroyskt BA
- 2 føroyskt hjánám
- 34 KT-verkfrøði
- 15 lívfrøði
- 35 lærara
- 35 námsfrøði
- 25 samfelagsvísindi
- 22 sjúkrarøktarfrøði
- 15 søga
Vegna ov veikt studentagrundarlag verður onki nám í náttúruvísindum við denti á jarðfrøði ella havfrøði í 2012. Tríggir av umsøkjarunum til náttúruvísindi, sum uppfylla fortreytirnar fyri at verða tikin upp til lívfrøði, eru tó bodnir at taka ta útbúgvingina.
Øll fingu skrivlig boð um sína støðu, og eru kunnað um hvar tey standa á biðilistum. Brævbjálvarnir vórðu sendir umsøkjarunum við Posta 12. juli.
--------------------
Trivnaðarkanningin
Samstarvsnevndin fyri Setrið bílegði í vár trivnaðarkanning frá Marketminds. Hendan varð gjøgnumførd í mai. Sune Poulsen frá Marketminds hevur greinað rádáturnar í sambandi við trivnaðarkanningina. Fyrsta útkastið varð lagt fram á fundi við samstarvsnevndina fríggjadagin 22. juni 2012. Á fundinum varð avgerð tikin um, at Sune Poulsen og umboð fyri samstarvsnevndina fara at leggja úrslitið fram á deildunum eftir summarfrítíðina. Starvsfólkini fáa her høvi at seta spurningar og kjakast um, hvussu vit á bestan hátt kunnu nýta úrslitið til at menna trivnaðin á Fróðskaparsetrinum framyvir.
Framløgurnar verða soleiðis:
- Søgu- og Samfelagsdeildin mánadagin 10. september kl. 9-10.30
- Sjúkrarøktarfrøðiskúlin mánadagin 10.september kl. 13-14.30
- Føroyamálsdeildin týsdagin 11. september kl. 9-10.30
- Læraraskúlin týsdagin 11. september kl. 13-14.30
- Náttúruvísindadeildin mikudagin 12. september kl. 9-10.30
- Setursskrivstovan mikudagin 12. september kl. 13-14.30
--------------------
Telefon
Í samband við, at leiðslan hevur tikið avgerð um at býta fastnettelefonirnar út við fartelefonir, er fylgjandi vegleiðing gjørd við grundarlagið úr roknskaparreglugerðini hjá Fróðskaparsetri Føroya, sí her.
--------------------
Árskalendari
Í løtuni verður arbeitt við at fáa ein felags árskalendara fyri alt Setrið. Hesin verður so lagdur á heimasíðuna og alt tilfar verður lagt í hann herfrá. Hetta skal vera við til at geva øllum á Setrinum sama møguleika til at fylgja við í øllum tí virksemi, sum fer fram á stovninum og við tilknýti til stovnin. Ætlanin er at fáa kalendaran kláran til september mánað.
--------------------
Euraxess
Í heyst verða Føroyar væntandi partur av EURAXESS netverkinum
( ec.europa.eu/euraxess/index.cfm/general/index ).
EURAXESS er eitt netverk av tænastuveitarum í Europa, hvørs mál er at stimbra flytføri hjá granskarum. Hetta verður m.a. gjørt við at veita tænastu til granskarar, sum flyta frá einum landi til eitt annað. Talan kann verða um ráðgeving, um skattaviðurskifti, uppihaldsloyvi og onnur praktisk viðurskifti í samband við at flyta til annað land.
Talan er um átak hjá Granskingarráðnum, sí alt skrivið her
STARVSFÓLKATÍÐINDI
1. august 2012 kemur nýtt vísindafólk í starv á Náttúruvísindadeildini. Talan er um Bárður A. Niclasen adjunktur í náttúruvísindum.
Durita Dahl Djurhuus er byrjað á Náttúruvísindadeildini sum ph.d. lesnadi. Verkætlanin er kallað "Bioactive peptides from marine secondary products".
Eisini byrjar Tina Ziska sum laborantur á Náttúruvísindadeildini 1. september 2012
--------------------
Í mai mánað varð søkt eftir námslektarum til 5 tíðaravmarkað størv á Læraraskúlanum, hesi eru nú øll sett. Tey, sum eru sett, eru:
- Súsanna Olsen, námsfrøðilig leiðsla
- Erla Olsen, lívfrøði
- Sámal Matras Kristiansen, samfelagsfrøði
- Hildur Patursson, smábarnapedagogikk
- Gerda Holm Poulsen, týskt
--------------------
Á Føroyamálsdeildini er Hjalmar P. Petersen nýsettur lektari í málfrøði og Bergur D. Hansen er settur adjunktur í bókmentum frá 1. august 2012.
--------------------
Á Søgu- og samfelagsdeildini er Poula Lervig sett í starv sum adjunktur í løgfrøði. Hon byrjar í starvinum 1.oktober 2012.
GRANSKING
Fyrst í juni varð undankanning gjørd í Venjingarskúlanum í sambandi við granskingarverkætlanina um undirvísing og læring, sum granskarar á Læraraskúlanum eru farnir undir. Verkætlanin, sum verður gjørd í samstarvi við granskarar á Háskóla Íslands, fatar í fyrstu syftu um kanningar, sum seta sjóneykuna á hugburðin hjá næmingum, lærarum og foreldrum, tá ið hugsað verður um, hvussu, hvat og á hvønn hátt næmingar læra í fólkaskúlanum.
Í heyst er so ætlanin at gera eina stóra teldutøka spurnakanning í fólkaskúlum í øllum landinum, og kanningarúrslitini verða síðan løgd fram á eini námsvísindaligari ráðstevnu í Íslandi komandi vár.
Eisini er Karolina Matras, ph.d.-lesandi á Læraraskúlanum, har evnið er "Langtíðarkanning av byrjanarlesing hjá føroyskum børnum"
--------------------
Á Føroyamálsdeildini eru í løtuni 2 ph.d’arar. Bergur D. Hansen arbeiðir við Ferðafrásagnum K.O. Viderøes, meðan Kristin M. Magnussen arbeiðir við Gøtunøvn í Føroyum.
Aðrar verkætlanir, sum deildin arbeiðir við eru:
- Talgilding av søvnunum (bandasavni, orðasavni, navnasavni og skjalasavni)
- Framhaldandi dagføring av Føroyskari orðabók
- Framhald av Føroyskari bókmentasøgu
- Islex (ein íslendsk-norðurlendsk netorðabók)
- Barnabókmentir
- Ritverk Símunar av Skarði
- Lærubók í málvísindum
- Skráseting av fólkanøvnum
RÁÐSTEVNUR OG SEMINAR
Í september skipar Sjúkrarøktarfrøðiskúlin fyri seminari.
Talan er um eitt norðurlanda skeið innan netverkið Nordkvist sum verður í Tórshavn, frá 24 – 28 september.
Sjúkrarøktarfrøðiskúlin er limur í netverkinum Nordkvist. Í hesum sambandi verður skúlin vertur fyri einum skeiði, har 2 lesandi og 1 lærari úr 15 Sjúkrarøktarfrøðiskúlum úr øllum Norðanlondum luttakað.
Les meira her
SKEIÐ
Beint fyri summarfrítíðina varð kunngerðin um ískoytisútbúgving fyri lærarar og námsfrøðingar lýst, og samstundis lýsti Fróðskaparsetrið/Læraraskúlin við eftirútbúgvingartilboði fyri lærarar og námsfrøðingar komandi lestaraár. Eftirútbúgvingartilboðið fatar um ískoytisútbúgving til bachelor og linjugreinalestur.
Sí nærri kunning
--------------------
Sjúkrarøktarfrøðiskúlin bjóðar út skeið í vísindaástøði og granskingarháttalagi í heyst. Skeiðið er ætlað teimum við miðallangari heilsufakligari framhaldsútbúgving, og endamálið er at lesandi fáa innlit í vísindaligar tilgongdir til egið heilsufakligt yrki, og at tey menna akademiskan førleika at fara undir eina bachelorritgerð.
Skeiðið er 10 ECTS námsstig og er partur av ískoytisútbúgving til BSc í sjúkrarøktarfrøði og í komandi tvørfakligari ískoytisútbúgving til BSc í heilsu. Skeiðið er kravd fortreyt fyri at fara undir bachelorritgerðina.
Sí nærri kunning
--------------------
Aftur til heystar bjóðar Fróðskaparsetur Føroya próvskeið í føroyskum. Her lærir tú at nýta málið sum amboð á ein góðan og fjøltáttaðan hátt bæði í arbeiði og gerandislívi.
Skeiðið verður hildið í tíðarskeiðnum 11. september 2012 – 26. februar 2013, samanlagt 18 vikur. Undirvíst verður týsdagar kl. 16.00 – 19.15 Lærari verður Lena Reinert. Sí nærri kunning
--------------------
Í heyst bjóðar Fróðskaparsetur Føroya aftur út skeið í enskum. Skeiðini verða bjóðað út í samstarvi við University of Cambridge ESOL Examinations.
Talan er um skeiðini Cambridge First Certificate in English, har undirvíst verður hósdagar kl. 13.00 – 16.00 og Cambridge Certificate of Proficiency in English, har undirvíst verður mikudagar kl. 09.00 – 12.00. Skeiðini byrja 24. og 25 oktober 2012 og koyra til mai/juni 2013 (31 vikur) Lærari verður Sharon Christiansen. Sí nærri kunning
TILTØK
Innleiðsludagur 2012 verður hildin fríggjadagin 31. august á Fabrikkini hjá Østrøm. Á hesi samkomu hittast øll nýggj lesandi, har høvi verður at heilsa upp á hvønn annan í einum avbjóðandi og hugnaligum umhvørvi. Skráin er at síggja her
--------------------
Aftur í ár bjóðar MFS øllum áhugaðum at koma til Vitan 2012 og luttaka í einstakum ella fleiri fyrilestrum, sum verða á Østrøms Fabrikk, mikudagin 18. juli, og byrjar kl 10. VITAN eru av kjakfyrilestrar, har fokusøkið er vitan. Vitanarsamfelagið er framtíðin, og MFS vil vera við til at fremja vitanarsamfelagið í Føroyum. Evnini hesaferð eru:
- Íverksetan
- At arbeiða uttanlands
- Akademia í Føroyum
- Delfinir í viðgerð av børnum við menningartarni
Les meira um tiltakið her
--------------------
Markleys Útbúgving 2012/13:
Aftur í ár verður skipað fyri tiltakinum Markleys Útbúgving. Hetta er upplýsingararbeiði fyri fráfaringarflokkarnar í miðnámsskúlunum, sum verður hildið í Norðurlandahúsinum 6. september 2012.
Fyri Fróðskaparsetur Føroya er tað í ár skipað soleiðis, at hvør útbúgving, umboðað av undirvísarum og lesandi, fáa 10 minuttir hvør at presentera útbúgvingina. Umframt hetta er ein básur, sum er opin um dagin frá kl.9.00 til 15.00.
Les meira um tiltakið her


text:
U9 kapping tann 25. februar í Havn
11. Feb 2018
HBF og BSF bjóða hervið til U-9 kapping í Havn, tvs. fyri børn fødd 2009 og yngri.Kappingin verður í Badmintonhøllini í Havn 25. februar 2018...
les meir
Betri-Open í tvímansleiki, 20. januar
07. Jan 2018
ÍF og BSF bjóða til Betri-Open í tvímansleiki, leygardagin 20 januar 2018 á Kambsdali.
les meir
HDYGD open 2018
30. Des 2017
MBF BSF bjóða hervið til 4. umfar av badminton Grandprix hjá U-11, U-13, U-15, U-17 og vaksnum.Kappingin verður í høllini á Giljanesi og...
les meir
Jólakapping fyri vaksin
05. Des 2017
Aftur í ár verður skipað fyri einari Jólabadmintonkapping fyri vaksin.
Luttøkan er avmarkað til 30 leikarar.


text:
Strentingur livur í taraskóginum. Hann er brúnligur ella grønligur um bakið alt eftir, um hann livir í brúntara ella grøntara. Búkurin er ljósur.
Eins og kombikk ger kallfiskurin eisini reiður í taranum, sum hann seymar saman við at svimja aftur og fram gjøgnum taran. Hann so at siga brúkar seg sjálvan sum nál.
Bæði kombikk og strentingur lokka fleiri honir til reiðrið hjá sær at gýta, men hjá strentingi doyr kvennfiskurin tó eftir, at hon hevur gýtt. 24 vikur seinni, tá ið eggini eru klakt, doyr kallfiskurin eisini. Strentingur fær sostatt einans avkom eina ferð í sínum lívi.
Fakta:
- Navn: Strentingur
- Longd: 16,5 cm
- Aldur: 2 ár
- Livistaður: Inni við land, í tara
- Egg: 150-200


text:
- Tíðindi, mentan og ítróttur
Stevningin kanska tikin aftur
Nevndarformaðurin í Eik Banka er ikki so avgjørdur um stevningina móti Jørn Astrup Hansen, sum forstjóri bankans er.
Torben Nielsen sigur við Berlingske Business, at kanska verður stevningin um ærumeiðing tikin aftur. Hann sigur, at hann tosar við Jørn Astrup Hansen.
Ikki tosað við nevndina enn
Um til ber at fáa semju um eina loysn, verður stevningin tikin aftur. Men Torben Nielsen sigur, at hann hevur ikki tosað við nevndina í Eik um hetta enn.
Jørn Astrup Hansen sigur við Berlingske Business, at hann vónar, at nevndarformaðurin fær endað málið soleiðis, at ikki ov nógv fáa skaða, sum hann sigur.
Hann sigur, at fimm nevndarlimir kenna ikki málið sum so. Teir hava bara hoyrt um tað. Bara tveir í nevndini kenna málið.


text:
Ikki er altíð skjót gerð skitið verk. Ofta hava trúlovilsi gingið skjótt fyri seg. Her skal gevast eitt dømi upp á, hvussu kom at vita í við Niklasi:
Ognarbóndi Heini í Sørvági bleiv gamal drongur. Tá ið hann einaferð hevði verið í Miðvági, snakkaði hann við pápa til ein drong, ið æt Niklas, sum honum dámdi sera væl, og bað hann um at lata seg fáa Niklas eina tíð at hjálpa sær. Tá drongurin hevði verið nøkur ár, og Heini bleiv við at dáma hann væl, bað hann dreingin um at blíva hjá sær.
Tá ið Niklas var blivin so gamal, at Heini helt, at hann vildi giftast, spurdi hann Niklas, um hann hevði tiltonkt sær nakra gentu. Nei, segði hann. Heini gav honum tilboð við freistandi korum, t. d. at hann skuldi fáa alt, sum hann átti, um hann vildi gifta seg við einari dóttur, sum hann átti; men tað svaraði Niklas einki til. Aðrar treytirnar vóru: “Tekur tú tær ta gentuna í Lon í Vestmanna, sum mær dámar rættiliga væl, so skalt tú fáa alt, sum eg eigi, uttan eina hálva mørk og helvtina av pengunum.”
Næsta leygardag gjørdi Niklas seg til og fór til Vestmanna. Tá hann var komin inn í Lon, segði hann síni ørindi líka í stundini, men fekk tað svar, at gentan var hjá neytum, og at hon var nú so gomul, at hon mátti ráða sær.
Niklas bleiv so boðin inn í stovuna til at fáa sær nakað at eta. Í tí, hann sat har innari og fekk sær, kom gentan aftur. Nú hoyrir hann, at tey har uttari snakka við hana, hvussu vorðið er, at ein fríggjari er komin til hennara og biðja hana fara at pynta seg. “Nei,” segði hon, “vil hann ikki síggja meg í hesum klæðunum, eg eri í, so er best, at hann fer avstað aftur.”
Hetta svarið dámdi Niklasi væl, og gentan kom alt fyri eitt inn í stovuna. Niklas steðgaði ikki á við ørindum sínum, sum blivu væl fagnað.
Fróur var fríggjarin, tá ið hann kom heimaftur, og helt við Heina: “Nú mátti verið væl hjá mær, nú eigi eg jørð, pengar, hús og gentu.”
Andreas Weihe: “Tjóðminni”, 1938


text:
Hey allar samlar!
Nú skrivi eg til kvennkynið, við tí sannføring, at mannfólk ikki trysta á eina síðu ið eitur “SukurSøtt”. Men um tad skuldi hent seg, at onkur datt frammvið, so skulu tit verða hjartans vælkomnir!
Eg eiti Vígdis, eri 28 ár og búgvi í løtuni “heima í Aarhus”, sum eg plagi at kalla tað. Í summar bleiv eg gift við mínum hjartans kæra og vit gleðast um ein gerandisdag saman, sum hjún.
Mínir dagar eru altíð ov stuttir, tí hugskotini gerast bara fleiri og fleiri sum dagarnir ganga. Tískil rokist eg altíð við okkurt, helst í køkinum, men sum tit síggja á blogginum, dámar mær eisini væl alt tað kreativa, móta og ikki minst sálarfrøði. Mest av øllum stórtrívist eg, tá eg tralli eitt kuffert aftaná mær og eri ávegis út í stóru verð. At ferðast er nemliga nakað, ið verður staðfest høgt á mínum lista.
Eg fekk mær hendan bloggin, sum eitt rúm fyri øllum tí eg havi uppá hjarta. So kanska onkur av tykkum fær gagn av mínum tankum, hugskotum og øðrum eg fari at leggja út her. Eisini gleði eg meg til at hoyra hvat tykkum dámar, og hvør tykkara hugsan er, í mun til mína.
M&K


text:
Nei, heitið er ikki ein nýggj barnabók ella eitt legg inn á gólvið hjá Mosamollis og teimum, sum Janus á Húsagarði so meistarliga teknar og sigur frá um. Heldur fer heitið at verða ein ákæra, sum í komandi døgum fer at leita eftir einum almennum myndugleika, ið nokk so skjótt skal forða fyri at ein planta úr Kaukasus fer at breiða seg enn meir í Føroyum.
Hóast ágangandi er hon vøkur. Hon krevur ikki nakra røkt og kann vaksa á steingrund. Ljóðar sum hin mest natúrliga plantan hjá einum, ið ikki hevur grønar fingar og júst er fluttur í nýggj hús.
Men hvør varar av plantum, ið gera skaða? Hvør kann forða einum granna at seta niður tað, ið hann ella hon hevur hug til? Hvør kann fara um annan mans mark at taka eina plantu, sum í vindinum gróðursetir seg sjálva fleirfalt í grannalagnum og øllum landinum?
Hesir spurningar komu til mín í morgun, tá starvsfelagin Pól Jespersen tók meg við á eina avmálda botaniska rundferð í høvuðsstaðnum. Í tíggju ár ella so, hevur hann eygleitt hesa vøkru, men vandamikla skøru, Alchemilla mollis, sum breiðir seg skjótt í Havnini.
Eftir stuttari løtu kundu vit, Pól og eg, síggja fleiri dømi um at skøran er tikin inn í vakrar vælskipaðar urtagarðar og livir sítt fríska lív har. Men skaðin kann verða óbøtiligur, verður hon ikki fyribeind, sigur Pól.
Jens-Kjeld Jensen í Nólsoya er íðin frásøgumaður og eygleiðari, tá um føroyska náttúru ræður. Á heimasíðuni greiðir hann frá um hesa skøruna. Jens-Kjeld sigur at hon er innslødd, innflutt úr útlondum, og breiðir seg um alt landið:
“Hendan stóra útlendska inslødda (invasive) skøran Alchemilla 'mollis' breiðir seg við fúkandi ferð kring alt landið. Hon er sera vandamikil, tí hon drepur alt rundan um seg og er ikki til at sleppa av aftur við. Hon fer helst eisini at oyða uppruna føroysku skørurnar. Hon sæst nú um alla Havnina - sjálvt í Viðarlundini, har gartnarin hevur sligið varliga rundan um hana í staðin fyri at koma henni til lívs. Onkur hevði sett hana niður í blómukassar - helst tí tey ikki vita betur; men um ikki ansað verður eftir, verður einki annað í urtagarðinum um heilt stutta tíð...”
(Jens-Kjeld Jensen)
So er spurningurin, hvør skal forða eini vakrari innfluttari plantu at breiða seg, sum her er avmyndað og greitt frá. Undir Umhvørvisstovuni hava vit Skógrøkt landsins, ið stendur fyri virkseminum í Viðarlundini og so er jú eisini Náttúrugripasavnið, ið skrásetir plantur í Føroyum. Skilligt er, at her má okkurt gerast. Um loysnin eitur Round Up ella okkurt annað eitur, er óvist. Men er skøran so vandamikil, sum her er greitt frá, so mugu almennir myndugleikar skjótt skipa fyri einum Alchemilla mollis degi, har øll taka lógvatak at oyða hesa plantu, so hon ikki nørist.


text:
KÍ reyk út úr steypakappingini
Tað bleiv ein stutt steypakapping fyri okkara viðkomandi, tá KÍ tapti fyri Suðringum.
KÍ trekti Suðringar í lutakastinum, um fyrsta dystin í kappingini um løgmanssteypið. Suðringar trekti fyrst, og fingu tískil heimavøll til dystin.
Hópurin fór suður týsdagin, og gjørdu sær ómak í fyrireikingunum til dystin dagin eftir kl 15. Men hóast góðar fyrireikingar, eyðnaðist tað Suðringum at koppa KÍ, við einum 2-1 sigri.
Páll A. Klettskarð legði annars KÍ frammum 1-0 í 10 min. Tað var Jóannes Bjartalíð sum legði innfyri við hornaspark, og Páll var klárur inni í feltinum, har hann fekk høvdi á bóltin.
Men beint áðrenn hálvleik skoraði Salmundur Bech útjavnandi málið til 1-1, sum somuleiðis var eftir hornaspark. Sami maður skeyt aftur sigurs málið í 64 min til 2-1, ið eisini var endaliga úrslitið.
Hettar er fyrsta tapi hjá KÍ liðnum í ár.
Kristian Joensen stóð í mál hendan dystin, har Meinhardt annars hevur staði. Boris Dosljak sum sat á beinkinum seinasta dyst, var aftur við frá byrjan. Annars vóru ongar broytingar í uppstillingini, frá seinasta dysti.
Jákup B. Andreasen fór út fyri Ronni Møller-Iversen í 53 min.
Óli Eyðsteinsson Poulsen fór út fyri Hjalgrím Elttør í 80 min.
Boris Dosljak fór út fyri 16 ára gamla Jonn Johannesen í 83 min. Hetta var fyrsti dysturin Jonn spældi fyri besta liðið hjá KÍ.
Hinir dystirnir í steypakappingini endaðu soleiðis:
Skrivað hevur: Rói Clementsen


text:
Flytipakkar - sertilboð
Flytipakki til Danmarkar
Ert tú NordikSolo-kundi, bjóða vit tær ein serliga góðan prís fyri flutning av flytigóðsi við Posta, um tú hevur okkurt, ið tú gjarna vilt hava við tær til Danmarkar. Tað einasta, tú skal gera, er, at senda ein teldupost til tín kundaráðgeva, so hjálpa vit tær við restini.
Flytipakki til Føroya
Smyril Line bjóðar tær, ið hevur valt Føroyar, eitt serligt flytitilboð, ið er ein flytipakki við serprísi fyri flutning av innbúgvi frá tínum bústaði í Danmark og heim til Føroya. Sí tilboðið her.


text:
Frá Próvstovuni
Landsroyndin í dag avlýst
Vit mugu tíverri staðfesta, at landsroyndin í dag ikki gekk eftir ætlan.
Forritið, ið skipanin byggir á, megnaði ikki í okkara uppseting at svara fyrispurningum frá teimum uml. 700 næmingunum nóg skjótt.
Tí fingu flestu skúlarnir trupulleikar at avgreiða royndina. Royndin í morgun bleiv tískil avlýst.
Hóast tillagingar í tøkni og útgerð mugu vit staðfesta, at forritið ikki megnar at avgreiða royndina hjá øllum næmingunum nóg væl, og tí verða landsroyndirnar 2017 avlýstar á hesum sinni.
Vegna Próvstovuna
Regin Marnersson
Stjóri


text:
Jan Müller
15.05.2018 - 17:29
Tað ljóðar nú frá altjóða oljumiðlum, at latið verður upp aftur fyri nýggjari oljuleiting eystan fyri føroyska markið seinni í hesum mánaðinum. Talan er um úrslitið av 30. útbjóðingini á bretska landgrunninum, sum lat upp og aftur í fjør, og har ikki færri enn 68 oljufeløg lótu inn 95 umsóknir. Sambært Energy Voice fer bretski oljumyndugleikin, OGA, Oil and Gas Athority, í næstum at kunngera, hvørji oljufeløg hava fingið tillutað loyvi og hvar.
30. útbjóðingin fevnir um fleiri ymisk øki á bretska landgrunninum, eitt nú stóra økið eystan fyri føroyska markið. Fyri føroyskar myndugleikar er tað eisini áhugavert at frætta, hvørji øki oljufeløgini eru áhugað í. Her verður serstakliga hugsað um øki, sum liggja tætt við markið.


text:
Stríðast fyri møguleikanum
Tað eru fýra stig upp til niðurflytingarstrikuna, nú tríggir dystir og níggju stig eru eftir at spæla um.
Mótstøðuliðið hesaferð er NSÍ, og teimum hava vit ringar royndir av. Við Løkin taptu vit 4-0 fyrr í ár, og á Dungasandi mátti vit leggja rygg til ein knúsandi 7-0 ósigur.
Vónirnar eru kortini ikki so ringar til dystin. Vit hava gott sjálvsálit eftir flotta arbeiðssigurin ímóti B36, og serliga er áleyparin hjá okkum, John Frederiksen, glóðheitur, og hevur tveir teir seinastu heimadystirnar skorað hattrick!
Runavíkingar vunnu finaluna um løgmannssteypið, og harvið rættin at leika í Europa í komandi ár. Aftaná tað hava úrslitini hjá teimum verið misjøvn, men teir vunnu tó seinasta dystin ímóti ÍF 2-0.
Síggjast á Dungasandi kl. 15 sunnudagin.


text:
Rógvi Egilstoft Nielsen bjóðar nú stórmeistaranum Helga Dam Ziska av í FM-orrustuni í talvi.
Annan dagin á rað mátti stórfavoritturin sættast við remis. Í gjár fekk Sjúrður Thorsteinsson remis móti Helga, og í dag eydnaðist Hans Kristiani Simonsen – sum hevur 400 ratingstig færri enn Helgi – eisini at fáa javnt.
Talan var um eitt sjáldsamt og sera undirhaldandi talv. Hans Kristian fór púra óimponeraður til verka móti stórmeistaranum. Eins og fyrradagin byrjaði hann við at flyta hvíta finnu á a3. Hetta var ikki alt, tí í øðrum leiki flutti hann finnu á h4. Hvat skal man siga? Man talan ikki vera um psykologiskt snildi heldur enn talvteoretiskt heimabryggj? Hans Kristian vísti stórt hugflog og dirvi og beyð stórmeistaranum veruliga upp til dans. Helgi var kanska eitt sindur groggy av kamikazetelvingini hjá kollfirðinginum, og fann ikki bestu loysnina. Kanska var ikki rætt at læsa miðjuna við d4. Tá ið Hans Kristian so fekk íbirt opið kríggj á talvborðinum, fekk hann talvið at fara fram eftir sínum treytum. Tá ið roykurin hevði lagt seg, var støðan jøvn.
Rógvi Egilstoft Nielsen vann í dag á Carl Eli Samuelsen, og hevur tí fingið Helga aftur. Nú kendu vit Rógva aftur. Ágangandi og kreativur. Eftir harðan dyst endaðu teir í sjáldsomum endatalvi; Rógvi við róki og bispi móti róki. Ongar finnur á borðinum. Vanliga er hetta remis, men í praktiskum talvi er tað ikki so einfalt, tí hjá tí kroysta partinum ræður um støðugt at finna bestu leikirnar at halda tørn við. Við sera góðum teknikki førdi Rógvi torføra endatalvið til sigurs.
Hjá Ólavi Simonsen bragdaði umsíðir. Hann og Rani Nolsøe høvdu eitt rokaligt talv sínamillum. Eftir lítlan umveg endaðu teir í norðurlendsku byrjanini. Ólavur telvaði ágangandi við svarta fólkinum, men Rani ræðist heldur ikki nevaleik. So líðandi fekk Ólavur høvdið fyri seg og telvaði seg til fyrsta sigurin í kappingini.
Teir friðarligastu í dag vóru Sjúrður Thorsteinsson og Rógvi Mortensen. Rógvi telvaði aftur Samisch-frábrigdið í kongaindiskum við hvítum eins og hann gjørdi móti Helga í øðrum umfari. Remis eftir 24 leikir.
4. umfar, Landsliðsbólkurin, 27. mars
Rógvi Mortensen – Sjúrður Thorsteinsson ½-½
Hans Kristian Simonsen – Helgi Dam Ziska ½-½
Rani Nolsøe – Ólavur Simonsen 0 – 1
Rógvi Egilstoft Nielsen – Carl Eli Samuelsen 1 – 0
Støðan eftir fýra umfør í Landsliðsbólkinum:
1 Rógvi Egilstoft Nielsen, ST 2333 3 stig
2 Helgi Dam Ziska, HT 2552 3 stig
3 Sjúrður Thorsteinsson, HT 2191 2 stig
4 Carl Eli Samuelsen, HT 2228 2 stig
5-8 Rani Nolsøe, KTF 2075 1½ stig
5-8 Rógvi Mortensen, HT 2018 1½
5-8 Hans Kr. Simonsen, KT 2151 1½
5-8 Ólavur Simonsen, KTF 2183 1½
5. umfar, 28. mars kl. 16.00
Carl Eli Samuelsen – Rógvi Mortensen
Ólavur Simonsen – Rógvi Egilstoft Nielsen
Helgi Dam Ziska – Rani Nolsøe
Sjúrður Thorsteinsson – Hans Kristian Simonsen
Hinir bólkarnir
Í 1. bólki eru Janus Skaale úr Klaksvíkar Talvfelag og Margar Berg úr Havnar Telvingarfelag fremstir við 3½ stigi hvør.
Í 2. bólki eru tríggir javnir í oddanum við trimum stigum. Teir eru Jón Andreasen og Johan E. Hansen úr Havnar Telvingarfelag og Jón Mikkelsen úr Vestmanna Talvfelag.
Og í unglingabólkinum eru Luitjen A. Apol úr Havnar Telvingarfelag og Rógvi Mørkøre úr Kollafjarðar Talvfelag á odda við 3½ stigi hvør. Teir møtast í fimta umfari.
Telvað verður til og við Langa fríggjadag.
Amerikanskur HM-avbjóðari
Nú er greitt, at tað verður Fabiano Caruana, sum skal royna seg í HM-finaluni í talvi móti norska heimsmeistaranum Magnus Carlsen í heyst. Kandidatfinalukappingin í Berlin endaði í dag. Caruana vann til endans sannførandi. Sergej Karjakin, sum seinast var í HM-finaluni móti Carlsen, endaði nummar trý.
Caruana er fyrsti innføddi amerikanari síðan Bobby Fischer, sum telvar finalu um heimsmeistaraheitið. Gata Kamsky umboðaði USA, tá ið hann í 1996 tapti HM-finaludystin móti Anatolij Karpov, men Kamsky er upprunaliga russari og var fimtan ára gamal, tá ið hann flutti úr Russlandi til USA við familjuni í 1989.
Caruana er 25 ára gamal. Hann er føddur í Miami í 1992 og uppvaksin í New York. Foreldrini eru bæði italsk, og tí hevur Caruana dupultan amerikanskan/italskan
Bobby Fischer er seinasti amerikanari, sum hevur verið heimsmeistari í talvi. Tað var frá 1972 til 1975.
HM-finaludysturin millum Magnus Carlsen og Fabiano Caruana verður í London í november.
Kandidatfinalukappingin um rættin at bjóða heimsmeistaranum av endaði soleiðis:
1. GM Fabiano Caruana, USA (2784), 9 stig
2. GM Shakhriyar Mamedyarov, Aserbajdsjan (2809), 8 stig
3. GM Sergey Karjakin, Russland (2763), 8 stig
4. GM Ding Liren, Kina (2769), 7½ stig
5. GM Vladimir Kramnik, Russland (2800), 6½ stig
6. GM Alexander Grischuk, Russland (2767), 6½ stig
7. GM Wesley So, USA (2799), 6 stig
8. GM Levon Aronian, Armenia (2794), 4½ stig


text:
Í gongini uttan fyri hvørja stovu er ein boðtalva, sum vit heita á foreldur um at hyggja eftir hvønn dag. Á boðtalvuna skriva vit týdningarmikil boð, eitt nú boð um útferðir, kalt borð, føðingardagar o.l., umframt hvat børnini hava gjørt í dag. Eisini hanga ofta myndir í gongini, har tit kunnu síggja ymiskt frá okkara gerandisdegi.
Garðdagur mikudagin 9. mai frá kl. 15-18.30
Mikudagin 9. mai hava vit garðdag, har børn, foreldur og starvsfólk í felag hjálpast til at fríðka um í garðinum, samstundis sum vit hugna okkum saman.
Foreldraráðið hjálpir til við at gera poppkorn og hevur frukt, grønmeti og køkur við.
Vit enda dagin við at øll fáa pylsur :)
Felags foreldrafundur 12. apríl
“Hvussu kunnu vit skilja fyribrigdið, sjálvsálit, soleiðis at vit best fáa styrkt sálarheilsuna hjá børnum okkara?"
Góðu foreldur
Setið kross í kalendaran!
Vit vilja bjóða tykkum til ein sera áhugaverdan og viðkomandi foreldrafund, har Kristian Eli Andersen, sálarfrøðingur, fer at halda fyrilestur um sjálvsálit hjá børnum okkara.
Í fyrilestrinum verður ein rúgva av ítøkiligum amboðum, sum bæði tit foreldur og vit sum starvsfólk kunnu brúka.
Fundurin verður í Skúlanum við Løgmannabreyt, saman við Býlingshúsunum í Ternuryggi, undir Brúnni og Dagstovninum Sólareygað .
Dato: 12. apríl 2018
Kl.: 19 – 21
Stað: Skúlin við Løgmannabreyt
Komandi tiltøk
- Hóskvøldið 12. apríl kl. 19-21 verður felags foreldrafundur í Skúlanum við Løgmannabreyt
- Týsdagin 24. apríl bjóða vit ommu og abba kaffi frá kl. 15, og vóna at síggja nógvar ommur og abbar til ein drekkamunn og ein køkubita :)
- 25. apríl er Flaggdagur, og tá er stovnurin stongdur
- Mikudagin 9. mai hava vit garðdag, har vit í felag fríðka um í garðinum og annars hugna okkum saman
- Fríggjadagin 1. juni hava vit summarfest. Tá gera vit okkurt serligt burturúr - bæði børn og starvsfólk, har vit hava eitt ávíst tema, og gera ymisk stuttlig tiltøk.
- Týsdagin 5. juni er Grundlógardagur, og tá stongir stovnurin kl 11.45.
Hóast vit hvønn dag arbeiða út frá okkara námsætlan, sum vit byggja uppá 7 økir, sum umfata ymiskar førleikar, sum barnið framhaldandi skal menna, hava vit valt at arbeiða við at seta fokus á eitt serligt øki úr námsætlanini hvønn mánaða:
- Januar-februar: Mentan og siðir
- Mars: Mál og samskifti
- Apríl: Kroppur og rørsla
- Mai: Náttúra
Eisini fáa vit tvey starvslesandi - ein byrjar 9. apríl í Haruurðini, sum er 1. árs næmingur frá Fróðskaparsetrinum, har hon verður í 6 vikur. Síðani kemur ein 3. árs næmingur úr universiteti í Århus í Danmark. Hon byrjar 1. juni í Kettuvíkini, og verður eitt hálvt ár hjá okkum.
Ráðleggingardagur 23. februar
Komandi ráðleggingardagur verður fríggjadagin 23. februar.
Tá er stovnurin stongdur.
Føstulávintshald mánadagin 12. februar
Føstulávintsmánadagin sláa vit tunnu, og øll sum hava hug kunnu vera grýluklødd. Eisini fara vit upp á gólv og fara m.a. at kvøða Burtur á heiði.
Stovnurin bjóðar døgurða henda dagin, so ikki nýtist at hava matpakka við.
Summarferian 2018
Í viku 29, 30 og 31 í 2018 verður minkað um virksemið á barnagørðunum og vøggustovunum í Tórshavnar kommunu.
Eins og undanfarnu árini er ein stovnur opin í summarfrítíðini, tá ið hinir eru stongdir. Stovnurin er opin frá 16. juli til 3. august.
Nærri kunning um tilmelding kemur, tá ið tað nærkast.
Jólini 2017
Stovnurin hevur stongt dagarnar millum jól og nýggjár.
Foreldur, ið hava pláss fyri neyðini 27., 28. og 29. desembur 2017, verða vinarliga biðin um at skráseta seg á torshavn.fo > Sjálvgreiðsla > Dagstovn á jólum.
Freistin er fríggjakvøldið 1. desembur 2017. Boðað verður frá seinni, hvør stovnur er opin.
Tilmeldingin er bindandi, og tað er umráðandi, at barnið er á stovninum teir dagar, sum eru fráboðaðir.
Foreldrafundur týskvøldið 31. oktober
Týskvøldið 31. oktober hava vit felags foreldrafund. Tá fara stovurnar at greiða frá námsfrøðiliga virkseminum í gerandisdegnum.
Vit byrja í Haruurðini kl. 19, meðan vit møta kl. 19.30 í Smálambadalinum og Kettuvíkini. Foreldur, sum hava børn í vøggustovu og barnagarði hava sostatt møguleika at vera eina løtu á báðum stovum.
Komandi tiltøk í 2017
-
1. sept. verður foreldrakaffi frá kl. 7.45-9.30
Vit bjóða morgunmat í Klingrudalinum, tá ið tit koma við barni tykkara
-
22. sept. ráðleggingardagur, og stovnurin er tá stongdur.
-
20. okt. fyllir stovnurin 13 ár - foreldrakaffi frá kl. 15-16.45
Vit bjóða til foreldrakaffi í Klingrudalinum við køku og drekkamunni frá kl. 15-16.45
-
25. okt. verður myndatøka
Vit taka felagsmyndir av børnunum, umframt at tey, ið ynskja, kunnu fáa einstaklingamynd tikna av barninum.
-
31. okt. verður foreldrafundur
-
Tá fara starvsfólkini inni á stovunum fara at greiða frá námsfrøðiliga virkseminum í gerandisdegnum hjá børnunum.
-
22. nov. verður stóri bakidagur
Børnini fáa køkur við heim, og tey sum ynskja, kunnu lata pening til tiltakið “Í Menniskjum góður tokki”. Vit bjóða ein drekkamunn, tá tit heinta børnini.
-
7. des. verður jólahald kl. 15
Vit halda dagin saman við børnunum við at dansa jólatræ, fáa jóladøgurða, vitjan av jólamanni o.a. Síðani bjóða vit foreldrunum til framførslu av jólaevangeliinum og Lusia gongu kl. 15.
Aftaná verður drekkamunnur á stovunum.
Harafturat kemur sjálvandi alt tað vanliga virksemi á stovuni - bæði inni og úti.
Broytingar kunnu koma fyri.
Ráðleggingardagur 22. september
Komandi ráðleggingardagur verður fríggjadagin 22. september. Tá er stovnurin stongdur, meðan starvsfólkini ráðleggja námsfrøðiliga arbeiðið á stovninum fyri komandi tíðina.
Hjartaliga vælkomin, nýggj og gomul børn og foreldur :)
Nú eru vit byrjaði aftur aftaná summarfrítíðina, og vit ynskja øllum at vera vælafturkomin úr vónandi einari góðari feriu, og somuleiðis vælkomin til tey nýggju børnini, sum byrja í vøggustovuni ella barnagarðinum :)
Gott summar!
Mánadagin 17. juli fara vit í summarfrí, og hevur stovnurin stongt komandi 3 vikurnar. Vit opna aftur sum vanligt mánadagin 7. august.
Vit ynskja øllum eitt gott summar, og síggjast aftur í august :)
Garðdagurin verður mikudagin 24. mai kl. 15-18.30
Foreldrafundur 17. mai 2017 kl. 19-21
Vit vilja ynskja tykkum vælkomin til ársins felags foreldrafund, har Anne Brodersen og Mads Brodersen fara at halda fyrilestur fyri okkum um hvønn týdning rørslur hava á barnsins menning, felagsskap og trivnað.
Hetta tiltakið er fyri øll foreldur sum hava børn á dagstovnum ella býlingshúsum í Hoyvík.
Anna Brodersen hevur millum annað skrivað bøkurnar “Grundmotorik” og “Brug din krop” og staðið á odda fyri stóru donsku kanningini “Tidligere indsats”.
Mads Brodersen hevur stovnað “Vends Motorik og Naturskole”. Mads er útbúgvin náttúruvegleiðari, motorikvegleiðari og hevur PD í ungdómsnámsfrøði. Hann hevur meira enn 20 ára royndir innan sítt økið og innan sosiala og almenna námsfrøði, har hann brúkar náttúruna sum amboð.
Dato: 17. mai 2017
Kl.: 19 – 21
Stað: Skúlin við Løgmannabreyt
Vit gleða okkum at síggja tykkum
Leiðararnir í Býlingshúsunum/dagstovnunum í Hoyvík
Ráðleggingardagur 26. mai
Komandi ráðleggingardagur verður fríggjadagin 26. mai. Tá er stovnurin stongdur.
Summarferian 2017
Tórshavnar kommuna hevur avgjørt, at dagstovnarnir í Tórshavnar kommunu niðurlaga virksemi í viku 29, 30 og 31 (frá 17. juli til 6. august).
Eins og undanfarin ár steingja stovnarnir, og virksemi verður flutt á ein dagstovn, ið verður opin arbeiðsdagarnar í hesum vikunum.
Tilmelding er á torshavn.fo > sjálvgreiðsla> søkja um dagstovn í summarfrítíðini, og freistin fyri at melda til er hóskvøldið 1. juni.
Kunning um hvør stovnur er opin kemur seinni.
Komandi tiltøk í 2017
- Fríggjadagin 3. februar verður felags foreldrakaffi við morgunmati í Klingrudalinum frá kl. 7.45-9.30
- Mánadagin 27. februar er føstulávint við tunnusláing. Stovnurin bjóðar døgurða.
- Hósdagin 27. apríl verður foreldrakaffi í Smálambadalinum og Kettuvíkin frá kl. 15-16.45
- Hósdagin 4. mai verður foreldrakaffi í Haruurðini frá kl. 15-16.45
- Mikudagin 17. mai verður felags foreldrafundur um rørslu og motorik í Skúlanum við Løgmannabreyt kl. 19-21
- Mikudagin 24. mai verður garðdagur
- Fríggjadagin 26. mai verður ráðleggingardagur. Tá er stovnurin stongdur.
- Hósdagin 8. juni verður ommu- og abba kaffi kl. 15-16.45
- Fríggjadagin 16. juni verður summarfest fyri børn og starvsfólk
- Stovnurin fer í summarfrí t. 15. juli til og við 6. august. Tað er vika 29, 30 og 31. Tá hava allir stovnar í Tórshavnar kommunu stongt, uttan ein stovnur. Tilmelding er á torshavn.fo > sjálvgreiðsla> søkja um dagstovn í summarfrítíðini.
Aðrir aktivitetir á stovninum, túrar o.a. verður kunnað um á talvuni hjá stovunum.
Føstulávintshald mánadagin 27. februar
Føstulávintsmánadagin sláa vit tunnu, og øll sum hava hug kunnu vera grýluklødd. Stovnurin bjóðar døgurða henda dagin, so ikki nýtist at hava matpakka við.
Jólafest 8. desember
Jólafestin verður hósdagin 8. desember.
-
Vit byrja fyrrapartin við at børn og starvsfólk dansa jólatræ kl. 10
-
Síðani fáa vit jóladøgurða, lambstjógv v/eplum, gularótum, sós og reyttkáli.
-
Aftaná kemur jólamaðurin á vitjan við onkrum í posanum.
-
Síðani síggja vit ein jólafilm, meðan vit bíða til foreldrini koma.
-
Kl. 15 eru foreldrini bjóðaði til jólahaldið, har ið tey elstu børnini framføra ein jólaleik, og síðani ganga øll børnini á stovninum Lusia og syngja nakrar jólasangir.
-
Vit enda við einum drekkamunni og onkrum góðum afturvið :)
Komandi foreldrafundur 17. november
Komandi foreldrafundur verður hóskvøldið t. 17. november. Tá fara starvsfólkini á stovunum at greiða frá teirra virksemi saman við tykkara børnum og vísa tykkum myndir og onkur filmsbrot, sum lýsir gerandisdagin hjá tykkara børnum. Av tí at so nógv systkin eru bæði í vøggustovu og barnagarð, hava vit valt, at fundurin í vøggustovuni (Haruurðini) verður frá kl. 19-20, og at fundurin í Smálambadalinum og Kettuvíkini verður frá kl. 20-21.
Foreldrakaffi fríggjadagin 9. september
Fríggjamorgunin 9. september hava vit foreldrakaffi við morgunmati frá kl. 7.45-9.30 í Klingrudalinum :)
Komandi ráðleggingardagur verður 23. september 2016
Komandi ráðleggingardagur verður fríggjadagin 23. september. Tá fara starvsfólkini at viðgera ymisk faklig evni og eftirmeta arbeiðið á stovninum.
Tá er stovnurin stongdur.
Góða summarferiu :)
Nú nærkast summarferian, og vit fara skjótt øll í summarfrí. Børnini, sum fara í skúla aftaná summarferiuna, hava nú fingið "prógv", og vit ynskja teimum alt tað besta í framtíðini. Vit vilja takka fyri tíðina, okkum varð litið upp í hendurnar at menna hesi børnini, og eisini takka vit fyri gott samstarv við foreldrini . Fleiri nýggj børn fara at byrja á stovninum aftaná summarferiuna, bæði í vøggustovuni og á barnagarsstovunum, og vit gleða okkum at taka ímóti teimum.
Stovnurin stongir tann 9. juli og opnar aftur 1. august.
Góða summarferiu :)
Summarfestin fríggjadagin 17. juni
Árliga summarfestin hjá okkum verður fríggjadagin 17. juni, og í ár verður tiltakið í Býlingshúsinum millum Gilja, har vit fara at hugna okkum og gera ymiskt stuttligt. Henda dagin skulu børnini vera á stovninum í seinasta lagi kl 9.30, tá ið vit fara til gongu niðan millum Gilja og tiltakið er liðugt uml. kl. 14.30. Tá fara vit heim aftur á stovnin.
Ommu- og abba kaffi mikudagin 8. juni
Mikudagin 8. juni bjóða vit øllum ommum og abbum til ein drekkamunn og ein køkubita frá kl. 15-16.30
Summarfrítíðin 2016 broytt til viku 28, 29 og 30!!
Í summar hava stovnarnir í Tórshavnar kommunu stongt í viku 28, 29 og 30, t.e. 11. juli til 31. juli. Sum undanfarin ár fer ein stovnur í kommununi at hava opið fyri tey, ið hava tørv á hesum, og í ár verður tað Dagstovnurin í Øksnagerði. Freistin at melda seg er nú farin.
Foreldrafundur mikukvøldið 6. apríl kl. 19-21
6. apríl fer danski sálarfrøðingurin Jens Andersen at halda fyrilestur fyri foreldrum og starvsfólkum í øki "Hoyvík við meira" um týdningin, ið foreldur hava á barnsins menning, felagsskap og trivnað. Fyrilesturin snýr seg serstakliga um týdning miðlanna í gerandisdegnum og teir møguleikar og trupulleikar, ið foreldur møta, tá ið barnið nýtir miðlarnar.
Jens Andersen er ein væl dámdur og undirhaldandi fyrilestrarhaldari, sum nýtir skemt og ávís dømi fyri at geva íblástur og nýggja vitan innan barnauppaling og familjulív.
Felags foreldrafundurin er fyri tólv stovnar, og verður hildin í Skúlanum við Løgmannabreyt kl. 19-21. Aftaná fyrilesturin samlast foreldrini á teirra stovni inni á einari skúlastovu til eitt prát, har foreldraráðið eisini bjóðar kaffi og køkur
Lummalyktatúrur
Mikudagin 13. januar fara vit lummalyktatúr við barnagarðsbørnunum. Tá koma foreldrini við onkrum til matna og gera klárt, meðan børn og starvsfólk ganga túr í myrkrinum við lummalyktum. Vit fara til gongu kl 16.30 og koma aftur á stovnin uml. 17/17.15, tá vit fáa okkum ein bita saman.
Jólahald hósdagin 3. desember kl. 15
Hósdagin 3. desember kl. 15-17 verður jólahaldið saman við foreldrum og systkjum í Býlingshúsinum í Maritugøtu.
Foreldrini møta í Klingrudalinum kl. 15, meðan børnini gera seg klár.
Kl. 15.10 stundisliga fara børnini í skúlabólkinum at sýna fram ein lítlan jólaleik um jólaevangeliið, og aftaná ganga øll børnini Lusia og enda við at syngja nakrar jólasangir.
Aftaná fara vit inn á stovurnar at fáa ein drekkamunn.
Jólini 2015
Sum vant, hava stovnarnir í Tórshavnar kommunu stongt millum jól og nýggjár. Tó skipar kommunan fyri tilboð til tey, ið hava tørv á hesum, við at hava ein stovn opnan dagarnar millum jól og nýggjár, og í ár verður tað Býlingshúsið í Maritugøtu. Tilmelding verður á torshavn.fo í næstum - nærri kunning um hetta kemur seinni.
Foreldrafundur týskvøldið 20. oktober kl. 19.30
Árligi foreldrafundurin verður týskvøldið 20. oktober kl. 19.30.
Vit byrja inni í Klingrudalinum, har Kala Rajani, heilsufrøðingur, kemur at tosa um m.a. týdningin av tíðliga tilknýtinum hjá vøggustovubørnunum, og hvørja ávirkan svøvnur og kostur hevur á gerandisdegnum hjá børnunum.
Aftaná verður farið inn á stovurnar, har starvsfólkini í stuttum fara at greiða frá gerandisdegnum á stovninum. Vit enda uml. kl. 21
Skrá fyri árið
Tiltøk fyri hetta árið út:
20. oktober: Felags foreldrafundur kl. 19.30
22. oktober: Felags foreldrakaffi frá kl. 15-16.45 - stovnurin fyllir 11 ár.
5. november: Myndatøka av børnunum
18. november: Stóri bakidagur. Børnini baka saman við starvsfólkunum, og tá ið børnini verða heintaði, kunnu foreldrini fáa ein drekkamunn og ein posa við køkum heim við. Tá verður høvi at lata eina peningagávu til tiltakið "Í menniskjum góður tokki"
3. desember: Jólafest kl. 15-17. Vit hava í ár lagt jólafestina ein hósdag, av tí at tað undanfarin ár ofta vóru onnur tiltøk henda fyrsta fríggjadagin í desember.
24. desember til 3. januar: Stovnurin hevur stongt
Broytingar kunnu koma fyri, umframt at onnur tiltøk koma aftrat.
Foreldrakaffi
Vit bjóða foreldrunum til ein drekkamunn av og á, fyri at foreldur hava eitt høvi at steðga á eina løtu inni á stovninum, har sum barn teirra er nógvar tímar av teirra barnalívi. Eisini er høvi hjá foreldrunum at tosa við onnur foreldur - t.d. foreldur at vinunum sum barn teirra spælir við hvønn dag, og sjálvandi eisini við starvsfólkini. Ætlanin við foreldrakaffi er ikki at øll foreldur skulu koma ísenn tá ið tað byrjar, men meira tá ið foreldrini annars heinta børnini, men sjálvsagt er tað ynskiligt - serliga fyri barnið, at tíð er til at steðga á eina løtu.


text:
Jón Brian Hvidtfeldt 22.05.2014 (23:54)
Byggja víðari á tað góða
– Mest umráðandi fyri okkum er at Tórshavn verður ein meira samanhangandi og fjøltáttaður býur enn í dag, siga vinnararnir av arkitektakappingini um miðbýin, Ragnar Zachariassen og Søren Yde Jensen, sum eiga besta hugskotið, hvussu miðbýurin í Havn eigur at síggja út.
Afturat heiðurinum og eini virðisløn á 350.000 krónur mælir dómsnevndin samstundis til, at teirra arkitektavirki, ZETA Architects, verður knýtt at kommununi sum ráðgevi í framhaldandi arbeiðinum at menna miðbýin í Havn.
– Vit vilja dagføra tey ting, sum í dag gera Tórshavn til nakað serligt. Vit vilja byggja víðari á tað góða, sum býurin í dag hevur at bjóða, siga Ragnar Zachariassen og Søren Yde Jensen.
Les eisini: ZETA Architects eiga besta hugskotið
ZETA Architects skjóta millum annað upp at taka niður forðingar og avmarkingar í miðbýnum, eitt nú nakrar grótgarðar. Niðasti partur av Tinghúsvegnum verður lagdur um, soleiðis at Tinghúsið fær frægari atgongd, samstundis sum Vaglið fær eitt víðari og dámligari skap.
Við Vestaruvág er skotið upp at leggja nýtt mentanarhús á Skálatrøð. Saman við havnarlagnum skal hetta gerast eitt týdningarmikið rúm fyri mentan og list. Á økið við Eystaruvág er skotið upp at byggja íbúðir inn móti berginum. Tær verða lagdar soleiðis, at gongt er út á grønar tekjur. Sama er galdandi fyri uppskotið á Skálatrøð, har lendið partvíst verður endurskapað, sum tað einaferð var - nú í nýggjum líki.
Havnará skal eisini verða latin upp á ávísum strekkjum fyri at fáa gamla og tiltikna áartutlið aftur í miðbýin.
Eisini hava Zeta Architects eitt ítøkiligt uppskot um, hvussu knútapunktið við Steinatún eigur at síggja út.
Vinnarin av arkitektakappingini hjá Tórshavnar Kommunu um miðbýin varð funnin á samkomu í Múllers Pakkhúsi seinnapartin. Til ber at síggja myndir frá tiltakinum við at TRÝSTA HER.
Til ber at síggja myndir úr vinnandi uppskotinum hjá Ragnari Zachariassen og Søren Yde Jensen við at TRÝSTA HER.
Hoyr samrøðu við Ragnar Zachariassen og Søren Yde Jensen við at trýsta á pílin undir myndini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Mr. Bean's Holiday
Mr. Bean's Holiday er ein bretskur filmur úr 2007. Filmurin varir í 86 minuttir. Filmurin er tikin upp í Fraklandi. Høvuðsleikarar í filmurin eru Rowan Atkinson, Emma de Caunes og Willem Dafoe. Filmurin eru framleiddur í Bretlandi.
Tá Mr. Bean (Rowan Atkinson) vinnur eina ferð til Fraklands, er hann ikki sørt glaður. Við einum lítlum kufferti og einum flottum upptøkutóli, ið var við í vinninginum, fer hann við flogfarinum til Fraklands og skal taka tokið til Cannes, ið er staðið, hann skal búgva. Men alt gongur ikki heilt sum ætlað. Tá hann skal omborð á tokið, skal hann sjálvandi hava film av sær sjálvum. Hann biður ein tilvildarligan mann filma seg, ímeðan hann gongur inn í tokið, og hetta førir við sær, at maðurin ikki nær tokið. Tá Mr. Bean sær, at sonur mannin longu er inni í tokinum og hoyrir, hvussu teir rópa í panikki um, hvat nú er at gera, fær hann skuldarkenslu, serliga tá hann sær, hvussu ørkymlaður drongurin er. Hann ger av at royna at hjálpa dreinginum at finna pápan aftur. Men alt gongur ikki sum ætlað.
Teir hava trupult við at samskifta, tí at teir ikki skilja málið hjá hvørjum øðrum, eftirsum drongurin er russari, men hóast tað kemur eitt heldur løgið vinarlag teirra millum. Tá Bean missir mappuna og tokbillettina burtur á eini tokstøð, sær alt rættiliga svart út. Teir noyðast at bidda og framføra gøtusjónleik fyri at skaffa sær pengar til at finna pápa dreingin aftur.
Á hesi longu ferð hitta teir eisini ungu sjónleikarinnuna Sabine (Emma de Caunes), ið hevur stórar dreymar um at gerast heimskend sjónleikarinna. Hon bjóðar seg til at koyra Bean og dreingin til Cannes, av tí at hon sjálv er á veg hagar til ein films festival. Hon skal til premieruna til ein film, ið hon hevur ein lítlan, men avgerðandi leiklut í. Tó hava filmsfólkini snýtt hana, og av hesum gerst hon sera skuffað.


text:
Næmingar og lærarar á landbúnaðarskeiðnum 2016 / 2017
PRÓGVHANDAN Á BÚNAÐARSTOVUNI
Mánakvøldið 3. juli 2017 fingu næmingarnir, sum hava gingið á landbúnaðarskeið á Búnaðarstovuni seinasta árið, prógv. Hetta skeiðið, sum er góðkent av Mentamálaráðnum, gevur førleika at festa øll festi í Føroyum, uttan tey við mjólkneytum.
Fakini, sum undirvíst verður í á skeiðinum eru: Lívfrøði og náttúra, Plantur, Búskapur, Húsdjór, Tøkni og Øðrvísi landbúnaður. Skeiðið endar við, at hvør næmingur ger eina verkætlan.
Aftast frá vinstru: Heri Norðberg, Jenus í Trøðini, Hjørleivur H. Jensen, Bernhard Augustinussen, Thomas Finn Johannesen, Jann Fríði á Regni, Kjartan Atlason, Hanus Hansen og Jónleif Kass.
Mittasta rað frá vinstur: Benjámin Lydersen, René Hansen, Joan Hansen, Elspa Suffía Joensen, Bjartur Brekkstein, Jógvan Thomsen, Dánial Christoffersen, Jákup Suni Lauritsen, Fríða Joensen, Jóhann Samuelsen, Óli Kristian á Torkilsheyggi, Pól Frits Høj, Bergur Robert Dam Jensen og Hervør Olsen.
Sitandi frá vinstru lærarar og leiðarar: Jens Ivan í Gerðinum, Snorri á Bøgarði, Jákup Bærentsen, Rólvur Djurhuus og Tróndur G. Leivsson.« Aftur


text:
vikublad.fo nýggja heimasíðu.
02. Nov 2006
vikublad.fo hevur verið á vevmátingarlistanum síðani teir fingu portal. Ì vikuni fekk vikublad.fo nýggja heimasíðu. Sí vevmátingarlistan. ...
les meir
Leita eftir......
29. Okt 2006
Høgrumegin á síðuni er rútur har tað stendur Leita eftir...., Skrivað eitthvørt í hendan rútin og so kemur tað fram tú leitar eftir. So við...
les meir
Kunna teg um Jólaborðhald á Gourmet listanum
27. Okt 2006
Nú byrja jólaborðhaldini longu og fleiri veitarar bjóða seg fram. Nakrir teirra eru á Gourmet listanum. mj.fo er ovast við 393 brúkarum...


text:
Ítróttasamband Føroya hevur sett ítróttasálarfrøði á skrá og skipar í næstum fyri trimum tiltøkum um evnið.
Millum annað verður komið inná, hvat ítróttasálarfrøði merkir og hvussu vit kunnu menna ítróttina við at hava fokus á sinnið og á onnur viðurskifti í okkum og kring okkum. Tað er Rigmor Napoleonsdóttir Arge, ið er fyrilestrarhaldari.
Rigmor Napoleonsdóttir Arge er útbúgvin sálarfrøðingur og ítróttalærari. Hon hevur innan sálarfrøðisyrkisyrki veitt viðgerð, vegleitt og ráðgivið einstaklingum, bólkum/liðum innan breiddar- og úrvalsítrótt. Eisini hevur hon egnar royndir innan ítróttin, bæði sum íðkari, venjari, avvarðandi, nevndarlimur í ítróttafelagi og sersambandi, skrivar ÍSF á síni heimasíðu.
Fyrsti fyrilesturin í røðini verður í ÍSF húsinum í Gundadali í dag frá klokkan 17.00 til 18.30.
Hinir verða í:
- Runavík, við Løkin 6. mars kl 17.00-18.30
- Suðuroy, dagfesting verður lýst seinni


text:
Jens Meinhard Rasmussen, formaður í Reiðarafelagnum fyri Farmaskip (RFF), og Jan Højgaard, formaður í Føroya Fiskimannafelag, undirskrivaðu í gjár semju um teir tríggjar sáttmálarnar millum feløgini. Talan er um ein yvirskipaðan sáttmála fyri handilsskip og tveir sersáttmálar fyri frálandaskip.
Við semjuni verða sáttmálarnir longdir til 1. mars 2019 við ávísum broytingum. Eftirlønin hækkar 1. mars 2017 við 1 % til 9 % og aftur 1. mars 2018 við 1 %, so eftirlønin tá er á 10 %. Tilsaman hækka løn og eftirløn við ávikavist 2,2 % fyrra árið og 2,3 % seinna árið. Hetta er sama hækking, sum feløgini á privata arbeiðsmarknaðinum hava fingið í hesi samráðingarrunduni, og sama hækking, sum Maskinmeistarafelagið fekk í semjuni við RFF 20. februar í ár.
Samráðingarnar um sáttmálarnar millum RFF og Føroya Skipara- og Navigatørfelag eru enn ikki lidnar og halda fram í dag.


text:
Kiran Jóanesarson
18.05.2017 - 12:13
Donsku uppsjóvarskipini, sum royna eftir nebbasild, hava rokfiskiskap í løtuni.
Vit tosaðu umborð á Asbjørn og Ruth í gjár og fingu upplýst, at skipini ávikavist landa í Skagen og hava sett kós móti Skagen at landa.
Skipini, sum hava fiskað nebbasild á Dogger Bank, landa veiðuna til FF Skagen.
Júst hvat Asbjørn, sum kom til Skagen í gjár hevur, vita vit ikki, men Ruth, sum verður inni seinnapartin í dag, hevur 3100 tons av nebbasild.
Tá skipini, sum bæði eru mannað við føroyingum hava landað, verður farið aftur til fiskiskap eftir nebbasild.
Asbjørn (Mynd: Skibsarkivet - Christian Jensen)


text:
Fjórða bókin um Viktor Hugo Persson, ...
Fjórða bókin um Viktor Hugo Persson, sum býr í býnum Port Janua. Spennandi søgan fer fram í Altheubrekku í Gamla B&y...
Vinirnir Hugo, Ravnur og Tóa hava úr at...
Vinirnir Hugo, Ravnur og Tóa hava úr at gera. Tey skulu hjálpa Paol, sum hevur sína dagligu gongd á vertshúsinum Deyðu rottini.
Hugo er so smátt farin at kenna seg hei...
Hugo er so smátt farin at kenna seg heima í teimum nýggju húsunum, sum foreldrini hava keypt í Port Janua. Enn er hann tó keddur av, at h...
Tað er ikki heppið at eita Hugo, tá ið ...
Tað er ikki heppið at eita Hugo, tá ið lærarin fer at lesa Klokkaran frá Notre Dame hjá Victor Hugo fyri flokkinum.